Rundingan naikkan gaji lulusan TVET masih berjalan
Oleh MOHAMAD NAUFAL MOHAMAD IDRIS

28 Februari 2023, 6:08 pm
SHAH ALAM- Majlis Perundingan Gaji Negara (MPGN) masih berunding dengan pihak industri dalam usaha meningkatkan gaji minimum pekerja lulusan latihan kemahiran teknikal dan vokasional (TVET).
Timbalan Menteri Sumber Manusia, Mustapha Sakmud berkata, sebarang kenaikan gaji melibatkan pekerja lulusan berkenaan akan dimaklumkan MPGN setelah selesainya rundingan.
“Rundingan itu masih lagi berlangsung namun sekiranya ada pihak yang ingin memberikan sebarang cadangan berhubung isu gaji, kita akan bawa cadangan mereka ke MPGN.
“Setakat ini, semua majikan masih mengikut skim gaji minima yang telah ditetapkan kerajaan yang akan dilaksanakan pada tahun ini,” katanya selepas menghadiri Majlis Penyampaian Pingat Pertandingan WorldSkills Malaysia 2022 di Pusat Konvensyen Shah Alam (SACC) di sini, hari ini.
Pada bulan lalu, Pertubuhan Kebangsaan Pekerja Berkemahiran (PKPB) meminta kerajaan menetapkan gaji minimum kepada lulusan TVET di antara RM1,800 hingga RM2,000.
Setiausaha Agung PKPB, Mohammad Rizan Hassan memaklumkan, hal ini wajar dilakukan setelah mengambil kira kemahiran yang ada pada lulusan bidang itu, selain menarik lebih ramai belia menyertai TVET. – KOSMO! ONLINE


Liga Super: KDA FC sedia pertaruh barisan terbaik menentang Terengganu FC
Oleh MOHD. RAFIE AZIMI

28 Februari 2023, 6:39 pm
ALOR SETAR – Tanpa mahu mengimbau kembali drama musim lalu, pengendali Kedah Darul Aman FC (KDA FC), Mohd. Nafuzi Mohd. Zain menganggap perlawanan menentang Terengganu FC pada malam esok sangat istimewa.
Menurut Mohd. Nafuzi, Terengganu sebelum ini dianggap sebagai rumah keduanya lebih-lebih lagi setelah memulakan karier kejurulatihannya di negeri itu bertahun lamanya.
Katanya, itu bukan alasan untuk tidak mempersiapkan pasukan bagi meraih tiga mata pada malam esok.
“Namun saya sedar kita tidak akan diberikan laluan mudah untuk mencapai kemenangan malam esok,” katanya.
Justeru, katanya, beliau percaya pasukan lawan akan berjuang habis-habisan, apatah lagi setelah tewas dalam perlawanan pertama menentang JDT sebelum ini.
“Sejujurnya saya merasakan mereka memiliki kelebihan daripada segi fizikal dan disebabkan itu, kami perlu berhati-hati dalam situasi bola tinggi dan ‘set-piece’.

“Tetapi saya percaya dengan kemampuan yang ada pada pemain KDA FC. Paling penting kami perlu fokus sejak dari minit pertama permainan kerana kami tak mahu hampakan penyokong serta pengurusan pasukan, dalam aksi pertama di laman sendiri musim ini,” ujarnya. – KOSMO! ONLINE


FAM tunggu keputusan Jawatankuasa Penilai Prestasi Pengadil
Oleh MOHD. FITRIE MUHAMAD

28 Februari 2023, 6:43 pm
PERSATUAN Bola Sepak Malaysia (FAM) menanti keputusan daripada Jawatankuasa Penilai Prestasi Pengadil sebelum menentukan sebarang tindakan berhubung rungutan pengendali Kuala Lumpur City (KL City), Bojan Hodak.
Setiausaha Agung Persatuan Bola Sepak Malaysia (FAM), Noor Azman Rahman berkata, pihaknya sudah menerima laporan yang dihantar oleh KL City.
“FAM sentiasa terbuka, kalau rasa tidak puas hati dengan prestasi pengadil, hantar surat kepada kita kerana kita ada saluran.
“Contohnya, KL City sudah hantar (laporan), kita minta Jawatankuasa Penilai Prestasi Pengadil membuat penilaian,” katanya selepas Majlis Pengumuman Penajaan dan Pelancaran Jersi skuad Projek FAM-MSN di Kuala Lumpur sebentar tadi.
Sebelum ini, Hodak jelas tidak dapat menyembunyikan rasa kurang senangnya terhadap pengadil bertugas, Tuan Mohd. Yaasin Tuan Mohd. Hanafiah ketika KL City seri 2-2 dengan Penang FC pada perlawanan pertama di Stadium Bola Sepak Kuala Lumpur.
Pada masa sama, Noor Azman menjelaskan setakat ini hanya KL City yang bertindak menghantar surat kepada badan induk itu.

“Setakat ini tidak ada laporan lain kecuali daripada KL City. Insya-Allah esok atau lusa kita akan dapat tahu,” katanya. – KOSMO! ONLINE


Kerjasama lebih erat antara Malaysia, Arab Saudi
Oleh MOHD RIDZAUDDIN ROSLAN

28 Februari 2023, 6:15 pm
PUTRAJAYA- Perdana Menteri, Datuk Seri Anwar Ibrahim menerima kunjungan hormat daripada Menteri Haji dan Umrah Arab Saudi, Dr. Tawfiq Fawzan Muhammed Al Rabiah bersama delegasi, hari ini.
Menerusi pertemuan diplomatik itu, Perdana Menteri berkata, mereka telah berbincang mengenai kerjasama erat terutamanya berkaitan isu pelaksanaan haji dan umrah bagi rakyat Malaysia.
“Kami telah berbincang kerjasama yang lebih erat terutamanya terkait isu melancarkan pelaksanaan haji dan umrah bagi rakyat Malaysia.
“Kami turut berbincang mengenai inisiatif-inisiatif yang boleh dilaksanakan untuk meningkatkan kerjasama dalam bidang lain termasuk pelancongan, pendidikan, pelaburan dan perdagangan,” katanya menerusi hantaran Facebook rasmi beliau tadi.
Jelasnya, hubungan rapat Malaysia dan Arab Saudi yang telah terjalin selama ini diharap menjadi lebih erat demi kemaslahatan rakyat Malaysia khasnya dan umat Islam amnya.
Semalam, Menteri di Jabatan Perdana Menteri (Hal Ehwal Agama), Datuk Dr. Mohd. Na’im Mokhtar membayangkan sedia memohon kuota tambahan jemaah haji Malaysia selepas mengadakan pertemuan beliau bersama Dr. Tawfiq.

Meskipun tidak dinyatakan secara lebih spesifik, isu kuota berkenaan ujar beliau, akan cuba dimohon daripada pihak kerajaan Arab Saudi menerusi kaedah budi bicara istimewa.
“Demi membolehkan lebih ramai umat Islam di Malaysia menunaikan fardu haji, kita juga cuba memohon pertimbangan khas terus daripada kerajaan Arab Saudi sendiri,” jelasnya.
Kuota rasmi jemaah haji Malaysia ditetapkan sejak 2020 lalu sebanyak 31,600 orang sahaja berdasarkan ketetapan hanya 0.1 peratus daripada jumlah populasi sebenar negara ini.
Keadaan itu mengakibatkan individu yang mendaftar untuk mengerjakan haji pada hari ini akan diberi tempoh giliran tunggu amat lama sehingga mencecah 130 tahun akan datang.
Situasi tersebut menyebabkan ada jemaah yang berusia lanjut mencuba nasib memohon visa furada dan visa mujamalah dikeluarkan pihak Kedutaan Diraja Arab Saudi di ibu negara. – KOSMO! ONLINE


Lelaki terlibat kemalangan kurang sebulan selepas menang Lamborghini
Oleh KOSMO!

28 Februari 2023, 6:08 pm
LONDON – Seorang pemuda berusia 24 tahun yang memenangi ‘supercar’ Lamborghini berharga £160,000 (RM864,760) kurang sebulan lalu menerima nasib malang apabila kenderaannya itu terlibat dalam kemalangan jalan raya, lapor akhbar The Sun semalam.
Grant Burnett berkata, dia memenangi kereta Lamborghini Huracan yang boleh memecut sehingga lebih 323 kilometer sejam (km/j) dalam satu pertandingan cabutan bertuah secara online pada Disember tahun lalu.
Bagaimanapun, seorang pengguna media sosial kemudian menyiarkan gambar kereta yang remuk itu, dengan keterangan: “Tiga minggu kemudian . ”
Satu imej dalam talian menunjukkan bonet dan panel hadapan kereta tersebut hancur sepenuhnya dengan terdapat kesan calar besar di sebelah tayar belakang Lamborghini itu.
Burnett menolak dakwaan yang mengatakan bahawa dia telah berlumba dengan pemandu lain pada kelajuan lebih 241 km/j, sebaliknya mendakwa dia dilanggar dari belakang.
Dia menegaskan tidak bersalah dalam kejadian itu dan menulis: “Kereta itu akan remuk jika saya melanggar penghadang pada kelajuan itu. Mereka semua cemburu kerana tidak seorang pun daripada mereka yang memiliki kereta tersebut.” – Agensi


Mahkamah: Permohonan Najib semak keputusan kes SRC selewatnya akhir bulan depan
Oleh NORLIZAH ABAS

28 Februari 2023, 6:25 pm
PUTRAJAYA – Datuk Seri Najib Tun Razak akan mengetahui selewat-lewatnya akhir bulan depan sama ada beliau dibenar menyemak keputusan Mahkamah Persekutuan terdahulu yang mengekalkan sabitan dan hukuman penjara 12 tahun dan denda RM210 juta kerana menyeleweng RM42 juta dana SRC International.
Panel lima hakim Mahkamah Persekutuan diketuai oleh Hakim Besar Sabah dan Sarawak, Datuk Abdul Rahman Sebli menangguhkan keputusan permohonan Najib selepas mendengar penghujahan peguam Tan Sri Dr. Muhammad Shafee Abdullah dan Timbalan Pendakwa Raya Ad Hoc, Datuk V. Sithambaram.
Hakim Abdul Rahman berkata, panel itu tidak berada dalam kedudukan untuk mengumumkan keputusan hari ini dan akan memaklumkan pihak-pihak berkenaan selewat-lewatnya pada 31 Mac ini.
Beliau turut bersidang bersama tiga Hakim Mahkamah Persekutuan, Datuk Vernon Ong Kiat, Datuk Rhodzariah Bujang, Datuk Nordin Hassan dan Hakim Mahkamah Rayuan Datuk Abu Bakar Jais.
Prosiding berlangsung selama enam hari bermula 19 Januari lalu.
Terdahulu, Muhammad Shafee berhujah, Mahkamah Persekutuan diminta memperbetulkan kekhilafan panel terdahulu yang menyebabkan Najib menjadi mangsa salah laksana keadilan sehingga haknya dinafikan untuk mendapat pendengaran rayuan yang adil.

Hujah beliau, Najib tidak menyedari kesan akibat ketidakadilan tersebut apabila haknya dinafikan yang membawa kepada penghakiman yang tidak sempurna dicapai oleh panel terdahulu.
Beliau selanjutnya berhujah, panel terdahulu gagal mempertimbang situasi bahawa mahkamah tidak boleh menolak jika peguam berhasrat menarik diri daripada mewakili anak guam.
Pada prosiding sebelum ini, Muhammad Shafee membangkitkan isu bahawa rayuan di hadapan panel terdahulu dijalankan dalam keadaan Najib diwakili secara paksa sehingga menyebabkan bekas Perdana Menteri tidak mendapat pendengaran yang adil.- KOSMO! ONLINE


Ahli Parlimen diminta bersatu dalam isu Kesultanan Sulu
Oleh KOSMO!

28 Februari 2023, 5:44 pm
KUALA LUMPUR – Ahli-ahli parlimen daripada kerajaan dan pembangkang diseru bersatu dalam isu melibatkan tuntutan pihak yang mendakwa sebagai waris Kesultanan Sulu.
Menteri di Jabatan Perdana Menteri (Parlimen dan Reformasi Institusi), Datuk Seri Azalina Othman Said berkata, Ahli Parlimen perlu bersatu kerana isu itu melibatkan soal kedaulatan negara.
Menurut beliau, Ahli Parlimen Malaysia sebuah negara berdaulat perlu kelihatan bersama dari sekarang sehingga keputusan mahkamah Perancis.
“Kita tunjukkan kepada orang di luar jangan memperkotak-katikkan kita. Siapa kamu nak jajah kami di timbang tara komersial,” katanya kepada pemberita, hari ini.
Azalina berkata, semua aset negara yang bersifat terdedah berisiko menjadi sasaran termasuk syarikat berkaitan kerajaan (GLC) dan Malaysia Airlines.
Menurut beliau, strategi kumpulan itu menyasarkan aset komersial hanya semata-mata untuk mendapatkan wang.

“Mereka ini guna ‘forum shopping’ (platform timbang tara komersial antarabangsa) sebab mereka rasa aset Malaysia mereka boleh kacau.
“Saya bagi contoh sahaja bukan ada kes, macam-macam boleh jadi sasaran,” jelasnya. – KOSMO! ONLINE


Skuad Projek FAM-MSN bukan lubuk mata
Oleh MOHD. FITRIE MUHAMAD

28 Februari 2023, 7:08 pm
SKUAD Projek FAM-MSN bakal tampil dengan wajah baharu dan tidak lagi dijadikan sebagai ‘lubuk’ mata kepada pencabar lain dalam saingan Liga Simpanan musim ini.
Pengendalinya, Noor Zaidi Rohmat berkata, walaupun pertandingan ini akan dibarisi pemain senior dan import, dia cukup yakin dengan kualiti yang ada pada anak-anak buahnya.
“Kita sedia maklum mereka akan main dengan pemain senior dan import. Namun, mereka sering tunjukkan usaha untuk perbaiki prestasi. Kesilapan memang akan berlaku tetapi kami barisan kejurulatihan kena segera bantu mereka supaya kekal bermotivasi.
“Sasaran kena realisitik tetapi pada dasarnya penubuhan pasukan ini adalah untuk beri peluang kepada pemain. Jadi, kami kena cipta mereka untuk jadi lebih baik dari segi taktikal, fizikal dan aspek lain.
“Sebelum ini, perkara biasa (sering tewas) tetapi kali ini barisan kejurulatihan cukup yakin dengan pemain yang ada. Paling penting sekarang adalah mereka kena kekal yakin dengan diri sendiri ketika atas padang dan selepas itu saya yakin mereka mampu tunjukkan peningkatan,” katanya pada Majlis Pengumuman Penajaan dan Pelancaran Jersi skuad Projek FAM-MSN.
Sejak mula ambil bahagian pada Liga Malaysia (Liga M), skuad pembangunan ini hanya mampu raih tiga kemenangan iaitu sekali pada 2021 dan dua kali musim lalu.

Pada saingan musim ini, Skuad Projek FAM-MSN akan membuka tirai saingan menentang PDRM FC di Stadium Majlis Bandaraya Petaling Jaya, Khamis ini.
Selain itu, Noor Zaidi juga menegaskan, cabaran terbesar buatnya sekarang adalah untuk mendapatkan keseimbangan antara pendedahan, buru keputusan dan memastikan prestasi pemain berada pada tahap terbaik.
“Ini cabaran kami untuk seimbangkan semua perkara ini. Kita ada 15 orang pemain berusia bawah 18 tahun dan walaupun akan ambil masa, saya yakin mereka akan jadi lebih baik,” katanya. – KOSMO! ONLINE


Pengasas Kumpulan Zikir Asmaul Husna dijel setahun, denda RM3,000
Oleh NOR AINNA HAMZAH

28 Februari 2023, 5:06 pm
KUALA PILAH – Pengasas ajaran sesat Kumpulan Zikir Asmaul Husna dijatuhi hukuman penjara setahun dan denda RM3,000 di Mahkamah Rendah Syariah Kuala Pilah, di sini, hari ini, selepas mengaku bersalah mengajar tanpa tauliah di sebuah kampung di daerah ini.
Bekas pensyarah itu juga dikehendaki menjalani hukuman enam bulan penjara sekiranya gagal menjelaskan denda berkenaan.
Tertuduh, Dr. Wan Maseri Wan Mohd, 59, membuat pengakuan itu selepas pertuduhan terhadapnya dibacakan di hadapan Hakim Sabarudin Bidin.
Mengikut pertuduhan, pada 27 Februari (semalam) kira-kira pukul 9.45 pagi bertempat di Kampung Nuri, Balai Panjang Wp, di Johol telah didapati mengajar agama tanpa tauliah daripada Jawatankuasa Tauliah di bawah Seksyen 118(3) Enakmen Pentadbiran Agama Islam Negeri Sembilan 2003.
Tertuduh bagaimanapun membuat rayuan untuk menggugurkan hukuman penjara dan hanya dikenakan denda.
“Saya mohon rayuan agar digugurkan hukuman penjara dan bayaran dikurangkan sebanyak RM1,000. Itulah sekadar kemampuan saya,” kata tertuduh. – KOSMO! ONLINE


Port Dickson suram, ibu bapa fikir dua kali keluar belanja
Oleh KOSMO!

28 Februari 2023, 4:57 pm
PETALING JAYA- Riuh di laman sosial mengenai pantai Port Dickson yang kini dikatakan ‘suram’ susulan kurangnya pengunjung ke kawasan berkenaan.
Baru-baru ini Kosmo! melaporkan suasana di Pantai Telok Kemang suram disebabkan pengunjung tidak ramai walaupun musim cuti persekolahan sudah bermula minggu lalu.
Hasil tinjauan di lokasi berkenaan juga mendapati banyak kawasan parkir kosong dan sekitar pantai lengang berbanding kebiasaan pada cuti sekolah.
Tinjauan Kosmo! di laman Facebook mendapati rata-rata pengguna mengatakan banyak lagi tempat menarik selain Pantai Port Dickson yang mana makanannya lebih murah dan sedap.
Seterusnya, ada juga pihak yang berpendapat kos sara hidup yang semakin meningkat turut memberi impak kepada masyarakat untuk kurangkan berhibur dan bercuti.
“Saya menetap di Port Dickson. Bagi saya, baik pergi ke Pantai Klebang atau Pantai Puteri Melaka. Makanan sedap dan murah selain peniaga yang pembersih dan layanan baik,” komen Dzukri Abu Samah.

“Persekolahan sesi baharu dan raya puasa berlaku hampir serentak. Dengan kos kehidupan yang tinggi ramai ibu bapa berfikir sejenak sebelum berbelanja,” jelas Mustapa Arshad.
“Kos sara hidup semakin naik, nak sambut Ramadan, nak beli baju raya, baju sekolah. Jadi tak hairan banyak yang pilih hanya bermain lato-lato di rumah pada musim cuti kali ini,” ujar Al El Mie Zakaria.
“Pada pendapat saya, dalam keadaan ekonomi global sekarang, tidak perlulah kita setiap masa nk berhibur. Kena kurangkan aktiviti diluar kerana banyak kos apabila berada diluar,” ujar Marziah Kamis. – KOSMO! ONLINE.


Tidak bertanding bukan sebab merajuk – Ismail Sabri
Oleh AZIZAH SHAFIEI

28 Februari 2023, 5:10 pm
KUANTAN – Bekas Perdana Menteri, Datuk Seri Ismail Sabri Yaakob berkata, beliau tidak merajuk dan masih mempunyai hubungan baik dengan Presiden Parti Datuk Seri Ahmad Zahid Hamidi meskipun beliau tidak bertanding jawatan Naib Presiden UMNO.
Beliau berkata, antara sebab beliau tidak bertanding jawatan berkenaan kerana tidak bersetuju dengan keputusan agar jawatan tertinggi parti tidak dipertandingkan.
“Ia bertentangan dengan perlembagaan parti. Kalau saya bertanding jawatan Naib Presiden bermakna saya mengiktiraf jawatan itu untuk tidak dipertandingkan.
“Jadi, saya masih lagi konsisten dengan pendirian saya dan disebabkan itu saya tidak akan bertanding,” katanya dalam sidang akhbar selepas merasmikan Program Latihan Amal Bera Inter-Agensi dan Komuniti 2023 yang diadakan di Bera Waterfront, di sini, hari ini.
Menurut Ismail Sabri, sepatutnya Jabatan Pendaftaran Pertubuhan (RoS) menangguh pemilihan UMNO sehingga satu keputusan dibuat jabatan itu berkenaan isu pertandingan dalam jawatan tertinggi parti.
Beliau menegaskan RoS mempunyai kuasa itu sehingga satu keputusan diperoleh bagi permohonan usul tambahan berkaitan pemilihan jawatan presiden dan timbalan presiden. – KOSMO! ONLINE


Zambry menang tanpa bertanding Ketua UMNO Lumut
Oleh SHAMSUL KAMAL AMARUDIN

28 Februari 2023, 4:45 pm
LUMUT – Menteri Luar, Datuk Seri Dr. Zambry Abd. Kadir memenangi jawatan Ketua UMNO Bahagian Lumut tanpa bertanding bagi sesi 2023/2026.
Bekas Menteri Besar Perak itu mengekalkan jawatan tersebut yang disandangnya sejak 2004 selepas menjadi calon tunggal menghantar permohonan untuk jawatan tersebut apabila pencalonan ditutup kelmarin.
Setiausaha Agung Barisan Nasional itu turut menghantar pencalonan untuk mengekalkan jawatan Ahli Majlis Kerja Tertinggi (MKT) UMNO, selepas menarik diri daripada pencalonan Naib Presiden parti tersebut.
Setiausaha UMNO Bahagian Lumut, Mohd. Shahril Yahaya, berkata bekas Bendahari UMNO Bahagian Lumut, Datuk Norzaman Man pula memenangi jawatan Timbalan Ketua UMNO Bahagian tersebut juga tanpa bertanding.
Beliau memaklumkan, bagi kerusi Naib Ketua pula, berlaku pertandingan satu lawan satu apabila bekas Timbalan Ketua Bahagian yang juga bekas Ahli Dewan Undangan Negeri Pasir Panjang, Datuk Rashidi Ibrahim dan ahli perniagaan, Mohamad Esmee Fariss Mat Isa.
Penyandang jawatan Naib Ketua UMNO Bahagian Lumut, Datuk Azri Jaafar, tidak mempertahankan jawatan tersebut. – KOSMO! ONLINE


Buang al-Quran, 8 individu direkod keterangan
Oleh AZMI NORDIN

28 Februari 2023, 4:46 pm
KUALA LUMPUR – Polis Diraja Malaysia (PDRM) telah merakamkan percakapan seramai lapan individu berhubung kes penemuan naskah al-Quran di beberapa lokasi di Lembah Klang.
Ketua Polis Negara, Tan Sri Acryl Sani Abdullah Sani berkata, pihaknya sedang menyiasat kes tersebut di bawah Seksyen 295 Kanun Keseksaan kerana membinasakan al-Quran dan mengaibkan agama.
“Kes ini juga turut disiasat mengikut Seksyen 298a Kanun Keseksaan kerana mendatangkan mudarat keharmonian agama.
“Masyarakat dinasihatkan agar tidak gusar dan mengelak daripada membuat spekulasi kejadian yang pernah berlaku sebelum ini,” katanya dalam kenyataan hari ini.
Menurut beliau, pihak berkuasa sedang berusaha bagi memastikan pelaku dalam kejadian ini dikesan dan diambil tindakan.
Jelas beliau, PDRM dan agensi-agensi yang berkaitan akan sentiasa memantau dan mengambil tindakan bagi memastikan keharmonian masyarakat majmuk di Malaysia terpelihara.

“Dalam menjaga sensitiviti dan kesucian al-Quran, sekiranya terdapat mana-mana pihak yang ingin melupuskannya, sewajarnya mendapatkan nasihat daripada pihak jabatan agama islam tempatan.
“Mana-mana pihak yang mempunyai maklumat berhubung siasatan ini, boleh menghubungi balai polis yang berdekatan,” katanya.- KOSMO! ONLINE.


[VIDEO] Jemaah penuh solat jenazah buat isteri Ustaz Farid Ravi
Oleh KOSMO!

28 Februari 2023, 5:36 pm
PETALING JAYA – Orang ramai membanjiri Masjid Bandar Seri Putra, Bangi, bagi memberi penghormatan terakhir kepada Allahyarhamah Datin Suziana Mohd Soyong isteri kepada pendakwah Prof. Madya Datuk Dr. Mohd Ravi atau dikenali sebagai Ustaz Farid Ravi, semalam.
Perkongsian sebuah video pengguna TikTok, Huzaifah itu menyaksikan, ratusan jemaah mula membanjiri masjid berkenaan untuk bersama-sama menunaikan solat jenazah selepas solat Isyak di masjid tersebut.
Rata-rata pengguna media sosial menzahirkan rasa dukacita atas permergian isteri tercinta Ustaz Farid Ravi selain turut menitip ucapan takziah kepada ahli keluarga.
“Ustazah saya ketika tingkatan 2 dahulu arwah memang baik. Semoga Allah meletakkan Ustazah ditempat kalangan orang-orang beriman,” kata Haziq.
“Salam takziah Ustaz moga arwah ditempatkan bersama golongan beriman Al-Fatihah,” kata Hamimah.
“Isteri yang dapat reda suami dan ampunan daripada suami syurgalah tempatmu, Al-Fatihah,” kata Azhar.

Suziana menghembuskan nafas terakhir di Hospital Serdang sekitar pukul 5.40 petang semalam.
Video berkenaan mendapat 3,161 tanda suka dan 338 perkongsian di aplikasi TikTok. – KOSMO! ONLINE

@huzaifahibnuhaslin Solat Jenazah Almarhumah Datin Hjh Suziana Bt Mohd Soyong (Isteri Ustaz Dato Dr Mohd Farid) #fyp ♬ Ya Allah – Wali


Elaun Pasukan Bomba Sukarela naik ke RM3,000
Oleh HARRITH HISHAM

28 Februari 2023, 5:21 pm
KUALA LUMPUR – Kementerian Pembangunan Kerajaan Tempatan (KPKT) mengumumkan kenaikan elaun Pasukan Bomba Sukarela (PBS) kepada RM3,000 setahun berbanding RM1,500 pada tahun lalu.
Menterinya, Nga Kor Ming berkata, peruntukan bagi tahun 2023 itu melibatkan sebanyak 357 pasukan PBS seluruh negara.
“KPKT sentiasa komited memperjuangkan hal-hal berkaitan kebombaan dan penyelamatan. Oleh itu, kita akan menaikkan elaun khas PBS yang berkhidmat secara sukarela tanpa gaji.
“Untuk tahun ini (2023), kita peruntukan elaun RM3,000 kepada setiap pasukan iaitu kenaikan sebanyak 100 peratus. Untuk tahun hadapan, kita akan menimbangkan lagi perkara ini bergantung kepada keadaan kewangan negara,” katanya pada sidang akhbar Majlis Perasmian Balai Bomba dan Penyelamat Sri Petaling, di sini hari ini.
Dalam pada itu, Kor Ming menjelaskan peruntukan elaun PBS itu dapat dilaksanakan berikutan terdapat bajet tambahan melalui Belanjawan 2023 yang telah memperuntukkan sebanyak RM206.64 juta bagi memperkasakan perkhidmatan bomba.
Katanya, sebanyak RM46.51 juta bagi perolehan peralatan, RM18.2 juta untuk perolehan kelengkapan dan 12 ekor anjing pengesan serta RM129.93 juta bagi pembinaan bangunan Jabatan Bomba dan Penyelamat Malaysia (JBPM) baharu.

“Selain itu, elaun khas sebanyak RM100 sehari kepada semua ahli pasukan mencari dan menyelamat yang terlibat di dalam misi SAR di Turkiye, termasuk 36 orang pegawai bomba yang telah turut serta.
“Bajet tambahan ini juga akan digunakan untuk pengukuhan PBS bagi menyampaikan perkhidmatan kebombaan kepada masyarakat setempat,” ujarnya. – KOSMO! ONLINE


Gempa Turkiye: Mayat 3 beranak berpelukan runtun hati bomba
Oleh ASLIZA MUSA

28 Februari 2023, 4:51 pm
IPOH – Mengeluarkan mayat seorang ibu dan dua anak di bawah runtuhan bangunan dalam tragedi gempa bumi di Gaziantep, Turkiye awal bulan ini amat meruntun hati Pegawai Bomba Kanan I, Shahrul Nizam Murad, 47.
Shahrul Nizam yang bertugas di Balai Bomba dan Penyelamat (BBP) Taiping itu berkata, naluri bapanya cukup tersentuh apabila melihat wajah si kecil yang sudah tidak bernyawa erat dalam pelukan ibu.
Bahkan, bapa kepada lima anak itu juga menitiskan air mata menyaksikan jari si anak masih erat dalam genggaman ibu mereka.
“Pada hari keempat di sana, kami terima maklumat ada mayat di bawah runtuhan. Mulanya, kami lihat bahagian belakang kanak-kanak sebelum menjumpai seorang wanita di bawahnya seolah-olah sedang memeluk.
“Di samping mayat dua mangsa tersebut, terdapat seorang kanak-kanak lelaki sedang menggenggam tangan wanita itu. Keadaan mereka bertindih di bawah runtuhan lantai bangunan.
“Apabila selesai korek, barulah nampak satu persatu, memang masa itu saya sebagai bapa yang ada lima anak, rasa sedih sampai meleleh air mata,” katanya ketika ditemui selepas Majlis Perhimpunan Bulanan JBPM Perak di Bandar Meru Raya di sini hari ini. – KOSMO! ONLINE


1 juta graduan menganggur, padanan akademik tak sesuai – Gabem
Oleh AMRAN MULUP

28 Februari 2023, 4:39 pm
MELAKA – Sistem pendidikan negara yang berteraskan 70 peratus bidang akademik semata-mata perlu dikaji semula dengan menerapkan elemen pendidikan teknikal dan latihan vokasional (TVET) serta keusahawanan.
Pengerusi Gagasan Badan Ekonomi Melayu (Gabem), Tan Sri Abdul Rahim Thamby Chik berkata, sistem pendidikan yang diamalkan sejak sekian lama masih disifatkan lemah hingga menyebabkan kadar pengangguran belia terus meningkat.
Menurutnya, pembaharuan tersebut perlu dilaksanakan segera kerana dua elemen itu lebih menjamin masa depan pelajar agar mudah mendapat pekerjaan selepas tamat persekolahan dan universiti.
“Satu langkah pelaksanaan TVET dan keusahawanan dalam sistem pendidikan negara perlu dilakukan secara bersepadu demi menyelamatkan masa depan belia, sekali gus mengurangkan kebergantungan terhadap tenaga asing.
“Saya lihat sistem pendidikan negara yang 70 peratus berorientasikan bidang akademik semata-mata menyebabkan ramai pelajar yang keluar dari universiti, sukar untuk mendapat pekerjaan tetap dan ini menyebabkan ramai menjadi ‘mat rempit’,” katanya.
Beliau berkata demikian pada sidang akhbar selepas Majlis Pelepasan Burung Lovebird di Taman Buaya dan Rekreasi Melaka (TBRM), Ayer Keroh di sini. semalam. – KOSMO! ONLINE


Wanita meninggal dunia ketika kahwin diganti dengan adik sendiri
Oleh Kosmo

28 Februari 2023, 5:08 pm
NEW DELHI – Seorang wanita di India terpaksa menggantikan tempat kakaknya sebagai pengantin selepas dia meninggal dunia akibat serangan jantung secara tiba-tiba, lapor laman berita Daily Star semalam.
Pada awalnya, kakak wanita itu, Hetal, dalam proses untuk melangsungkan perkahwinan bersama seorang lelaki dikenali sebagai Vishal di sebuah kuil di Bhavnagar.
Namun, kakaknya itu mengadu berasa pening sebelum pengsan, yang menyebabkan dia dihantar ke sebuah hospital untuk mendapatkan rawatan ketika majlis perkahwinannya masih berlangsung, Ahad lalu.
Doktor kemudian mengesahkan bahawa Hetal meninggal dunia akibat serangan jantung.
Bagaimanapun, daripada bertindak membatalkan perkahwinan itu, bapa Hetal, Jinabhai Rathore membuat keputusan bahawa Vishal akan mengahwini anak perempuannya yang lain.
Menurut laman berita tempatan Hindi Latest, jasad Hetal disimpan di dalam peti di bilik mayat di hospital sehingga majlis perkahwinan adiknya selesai dilakukan. – AGENSI


‘Rider’ juga mahu cari makan
Oleh ISWAN SHAFIQ ISA

28 Februari 2023, 4:26 pm
SEBERANG PERAI – Hampir 100 penghantar makanan berkumpul di hadapan pejabat pengurusan syarikat itu di Jalan Baru, Bukit Mertajam di sini, bagi menyatakan bantahan terhadap sistem atau peraturan baharu yang dianggap membebankan mereka.
Antaranya berkaitan isu pembayaran untuk penghantaran yang didakwa dibuat tidak seperti yang dijanjikan selain zon pembesaran kawasan bekerja oleh syarikat berkenaan yang dianggap tidak selari dan boleh mengelirukan kumpulan penghantar makanan.
Wakil kumpulan penghantar makanan itu, Mohd. Zulhizri Zulkifli, 33, berkata, sebagai contoh, sistem pembayaran oleh syarikat itu kepada mereka ketika ini sering berubah-ubah tanpa sebarang pemberitahuan maklumat secara terperinci.
Lebih mengecewakan katanya, sistem pengiraan jarak kilometer dari aplikasi syarikat itu juga tidak mengikut jarak sebenar seperti yang terdapat di aplikasi Google Maps selain jumlah pembayaran dari lokasi semasa ke lokasi pengambilan makanan yang sangat rendah.
“Isu ini sebenarnya telah bermula sejak tahun lepas, namun sehingga kini ia masih belum berjaya diselesaikan oleh pihak HQ (ibu pejabat) hingga ke hari ini. Jadi, kami mohon agar mereka dapat menyemak dan membuat keputusan yang adil.
“Kami datang secara baik untuk berjumpa pihak pengurusan, berdemo secara aman dan tidak membuat sebarang rusuhan pun kerana rata-rata kami masih lagi ingin berkhidmat dengan mereka,” katanya kepada pemberita di sini hari ini. – KOSMO! ONLINE


KPDN sasar bina lebih banyak stesen minyak tanpa subsidi di sempadan
Oleh AMREE AHMAD

28 Februari 2023, 4:12 pm
PUTRAJAYA – Kementerian Perdagangan Dalam Negeri dan Kos Sara Hidup (KPDN) menyasarkan lebih banyak stesen minyak tanpa subsidi akan diwujudkan menjelang akhir tahun ini.
Menterinya, Datuk Seri Salahuddin Ayub dalam nada optimis berkata, pihaknya yakin stesen berkonsepkan sedemikian dapat dikembangkan pada hujung suku ketiga 2023.
“Insya-Allah, kita ada sasaran dalam masa enam bulan lagi, stesen minyak tanpa subsidi diperluaskan di semua negeri bersempadan negara asing,” katanya pada sidang akhbar selepas melancarkan Microsite Francais Malaysia di sini hari ini.
Beliau pada ucapannya membayangkan idea inovasi KPDN itu bakal dibuka di Kedah, Kelantan, Johor, Sabah dan Sarawak namun tidak memperincikan bilakah pelaksanaannya.
Mengulas lanjut, Salahuddin berkata, projek tersebut dijangka mampu membendung isu ketirisan petrol dan diesel bersubsidi yang dianggarkan berjumlah hampir RM150 juta setahun.
“Ini antara penyelesaian paling praktikal dan saya sudah edar nota dalam mesyuarat Kabinet pada minggu lalu agar konsep stesen ini dikembang ke negeri-negeri lain,” jelasnya. – KOSMO! ONLINE


RM36.69 juta diperuntuk kepada 663 usahawan industri halal negara
Oleh MUHAMMAD NAJIEB AHMAD FUAD

28 Februari 2023, 4:09 pm
KUALA LUMPUR – Majlis Amanah Rakyat (Mara) memperuntukkan sebanyak RM36.69 juta kepada 663 usahawan industri halal negara bagi membantu mereka membangunkan perusahaan yang dijalankan.
Timbalan Perdana Menteri, Datuk Seri Ahmad Zahid Hamidi berkata, Mara telah mengatur pelbagai strategi dalam menyediakan prasarana yang menyokong kepada perkembangan pembangunan industri berkenaan di negara ini.
“Ia seperti kemudahan latihan bagi membangunkan modal insan, pembangunan perniagaan meliputi keseluruhan sistem dalam perniagaan serta menyediakan kemudahan sokongan yang diperlukan sesebuah perniagaan seperti inkubator, premis perniagaan yang menepati spesifikasi industri dan logistik halal serta akses kepada pasaran domestik dan antarabangsa.
“Saya bangga apabila dimaklumkan yang Mara mempunyai hampir keseluruhan daripada yang saya sebutkan tadi,” katanya ketika mengadakan lawatan kerja di Kompleks Industri Makanan Mara (Kimar) di sini, hari ini.
Tambah Menteri Kemajuan Desa dan Wilayah itu, nilai pasaran halal domestik negara diunjurkan meningkat kepada RM400 billion, dilihat mampu menyumbang 11 peratus kepada Keluaran Dalam Negara Kasar (KDNK) menjelang 2030.
Jelasn Ahmad Zahid, ia membuka ruang kepada kemajuan pasarannya untuk terus meningkat dan memberi faedah kepada umat Islam terutama di peringkat antarabangsa.

“Peluang bagi pembangunan industri halal sentiasa terbuka luas berikutan perdagangan halal di pasaran global diunjurkan mencecah RM22.34 trillion sehingga tahun 2030 dengan jumlah penduduk Islam di seluruh dunia yang dianggarkan mencapai 1.6 bilion,” katanya.
Ujarnya, industri itu dikenal pasti sebagai sektor berimpak tinggi yang akan meningkatkan kapasiti dan keupayaan Malaysia dalam meningkatkan pembangunan tenaga kerja, memacu kepada pembangunan industri serta mampu meningkatkan daya saing produk.
Dalam perkembangan lain, Ahmad Zahid juga mengumumkan kelulusan kepada permohonan Mara untuk meningkatkan lagi voltan elektrik di kawasan Kimar supaya dapat merancakkan lagi produktiviti di kilang berkenaan.
“Saya berharap dengan ini, Kimar akan dapat selangkah ke hadapan dalam industri halal,” ujarnya. – KOSMO! ONLINE


Pertahankan seni warisan bangsa
Oleh MUHAMMAD FARID AHMAD TARMIJI

28 Februari 2023, 4:03 pm
SENI merupakan salah satu elemen kebudayaan dalam sesebuah masyarakat yang perlu dipelihara.
Seni juga merupakan perlambangan terhadap warisan sesebuah masyarakat termasuk permainan gambus.
Pensyarah Kanan Jabatan Muzik, Fakulti Seni Kreatif, Universiti Malaya, Dr. Marzelan Salleh berkata, dari sudut warisan, gambus merupakan salah satu alat muzik warisan tidak ketara.
Menurutnya, gambus amat popular dalam kalangan masyarakat Melayu terutamanya di Johor.
Tambahnya, kesenian gambus merupakan lambang tradisi kaum Melayu di negeri tersebut.
“Hal ini terbukti apabila kita memperkatakan tentang kaitan gambus dengan tarian zapin dan muzik ghazal. Masyarakat akan terus merujuk kepada Johor.

MARZELAN
“Gambus merupakan entiti budaya yang perlu dipopularkan dalam industri muzik tempatan.
“Ini kerana gambus mencerminkan jati diri Melayu Johor, selain menjadi salah satu budaya bangsa Malaysia,” katanya kepada K2 baru-baru ini.
Tambahnya, muzik tradisional seperti gambus juga boleh dijadikan sebagai instrumen perpaduan dan persefahaman kaum.
Jelasnya, ia boleh digunakan bagi mengeratkan hubungan silaturahim, di samping menitikberatkan kelangsungan seni warisan yang semakin dipinggirkan.
“Usaha memelihara seni warisan gambus perlu dilakukan segera agar ia tidak pupus ditelan zaman,” katanya.
Sementara itu, Marzelan berpendapat, pihak berkepentingan perlu melakukan pelbagai usaha bagi melestarikan tradisi gambus.
Jelasnya, ia bagi mempertahankan khazanah warisan budaya berkenaan agar kekal sepanjang zaman.
“Penggunaan platform media sosial dan lain-lain wajar digunakan bagi mendedahkan maklumat tentang permainan gambus.
“Usaha ini perlu dilakukan bagi meluaskan pemahaman dan penerimaan gambus sebagai instrumen muzik tradisional yang fleksibel melalui penciptaan lagulagu kontemporari yang baharu.
“Gambus juga boleh dipromosikan sebagai kraf tangan kebudayaan ke peringkat lebih tinggi, sekali gus membantu memelihara keunikannya,” jelasnya.
Sebelum menutup bicara, Marzelan berkata, sebuah buku perlu dihasilkan bagi menceritakan secara menyeluruh mengenai pembuatan, sejarah, kajian dan dokumentasi berkaitan gambus.
“Usaha ini sangat penting bagi memastikan legasi berkenaan terus dihargai dan seni gambus kekal menjadi khazanah berharga buat negara. Ia penting untuk tatapan generasi akan datang,” jelasnya.


‘Ummi’ pengasas Asmaul Husna tidak mengaku sebar ajaran salah
Oleh NOR SHAFAWATI YUP

28 Februari 2023, 4:24 pm
SEREMBAN – Seorang wanita digelar ‘Ummi’ yang merupakan pengasas Asmaul Husna didakwa di Mahkamah Tinggi Syariah di sini hari ini atas pertuduhan menyebarkan ajaran salah kepada sekumpulan orang Islam dengan menyatakan dia adalah Jurutaip Allah.
Tertuduh, Wan Maseri Wan Mohd., 59, bagaimanapun mengaku tidak bersalah selepas pertuduhan dibacakan di hadapan Hakim Syarie Ruzita Ramli.
Terdahulu, Wan Maseri yang merupakan bekas pensyarah sebuah universiti awam memakai jubah berwarna ungu tiba di pekarangan mahkamah pada pukul 10 pagi, namun prosiding mahkamah hanya bermula sekitar 1.15 petang.
Mengikut pertuduhan, Wan Maseri didakwa telah menyebarkan ajaran salah kepada sekumpulan orang Islam dengan menyatakan antara lain bahawa dirinya adalah Jurutaip Allah, roh manusia daripada zat Allah dan segala tindakan adalah berdasarkan arahan terus dari Allah.
Kesalahan itu dilakukan lebih kurang pukul 9.45 pagi di sebuah rumah di Kampung Nuri Balai Panjang, Johol di Kuala Pilah pada 27 Februari 2023.
Sehubungan itu, tertuduh didakwa melakukan kesalahan mengikut Seksyen 52 Enakmen Jenayah Syariah (Negeri Sembilan) 1992 pindaan 2019.

Tertuduh boleh dikenakan hukuman denda tidak melebihi RM5,000 atau penjara tidak melebihi tiga tahun atau kedua-duanya, jika sabit kesalahan.
Pada prosiding itu, Wan Maseri tetap dengan pendirian tidak mengaku bersalah dan memberitahu akan mengendalikan kes sendiri tanpa peguam.
Timbalan Ketua Pendakwa Syarie, Rohaizad Redzuan berkata, pihak pendakwaan menawarkan jaminan yang berat dengan seorang penjamin dari kalangan penjawat awam.
“Kes ini telah diketahui secara umum dan meluas bahawa fahaman ajaran ini telah tersebar melalui media sosial dan pengakuan taubat secara rasmi telah dibuat tertuduh melalui Jabatan Kemajuan Islam Malaysia (Jakim),” katanya.
Wan Maseri kemudian memohon jaminan dikurangkan kepada RM4,000.
Mahkamah kemudian membenarkan Wan Maseri dijamin RM4,500 dengan seorang penjamin dari kalangan penjawat awam.
Kes ditetapkan untuk perbicaraan pada 4 April depan. – KOSMO! ONLINE


Tiket Imaginur percuma ‘sold out’ tidak sampai sejam
Oleh KOSMO!

28 Februari 2023, 4:22 pm
PETALING JAYA – Tawaran tiket wayang ‘Imaginur’ percuma daripada Menteri Perdagangan Antarabangsa dan Industri, Datuk Seri Zafrul Tengku Abdul Aziz mendapat sambutan hangat daripada pengikut di laman Twitter rasminya.
Beliau yang juga bekas Menteri Kewangan menerusi Twitternya berkata, dia ingin belanja sebanyak 50 keping tiket wayang percuma kepada pengikutnya.
“Saya mahu belanja tengok wayang Imaginur pada hari Rabu (esok), pukul 9.15 malam, berdekatan kawasan Lembah Klang.
“Jom semua, kalau nak sertai mesej terus saya ‘Saya nak tengok Imaginur!’. Siapa cepat dia dapat, saya belanja 50 orang tiket percuma.
Bagaimanapun, dalam tempoh kurang satu jam membuat hantaran itu, tawaran 50 tiket percuma berkenaan sudah direbut pengikutnya.
“Slot telah penuh! Hanya mereka yang berjaya akan dihubungi beserta dengan maklumat program.

“Terima kasih kepada semua yang telah menyertai!,” ujarnya. -KOSMO! ONLINE.


107 premis tiada FC di Perak, 12 babitkan bangunan kerajaan
Oleh ASLIZA MUSA

28 Februari 2023, 4:07 pm
IPOH – Sebanyak 107 premis berstatus premis ditetapkan di seluruh negeri ini termasuk 12 bangunan kerajaan dikenal pasti beroperasi tanpa Sijil Perakuan Bomba (FC).
Pengarah Jabatan Bomba dan Penyelamat Malaysia (JBPM) Perak, Azmi Osman berkata, perkara itu dikesan hasil pemantauan yang dijalankan di seluruh negeri sejak tahun lalu.
“Jumlah premis yang kita tetapkan untuk memiliki sijil tersebut di negeri Perak ini, sebanyak 317 buah tetapi yang memiliki FC hanya 210 buah sahaja.
“Ini bermakna, baki yang lain (107 buah), mungkin sijil berkenaan telah tamat tempoh atau pemilik belum lagi memperbaharui sijil tersebut,” katanya pada sidang akhbar selepas Majlis Perhimpunan Bulanan JBPM Perak di Bandar Meru Raya di sini hari ini.
Mengulas lanjut beliau berkata, sebanyak 15 premis yang dikenal pasti beroperasi tanpa FC akan diambil tindakan di mana pihaknya sedang menyiapkan kertas siasatan untuk dirujuk kepada pihak pendakwaan.
Katanya, ini termasuk tiga pemilik premis membabitkan bangunan kerajaan. – KOSMO! ONLINE


Mahkamah: 13 Mac serahan bertulis Emilia Hanafi kes dipukul bekas suami
Oleh NUZULSHAM SHAMSUDDIN

28 Februari 2023, 4:17 pm
KUALA LUMPUR – Mahkamah Majistret di sini, hari ini, menetapkan 13 Mac bagi serahan kenyataan saksi secara bertulis berhubung kes ahli perniagaan Datuk S.M Faisal S.M Nasimuddin yang didakwa menyebabkan kecederaan terhadap bekas isterinya, Emilia Hanafi.
Majistret Nadia Othman menetapkan tarikh itu selepas pihak pendakwaan dan pembelaan bersetuju untuk Emilia memberikan keterangan bertulis berbanding keterangan secara lisan yang ditetapkan pendakwaan sebelum ini.
Semasa prosiding sambung bicara hari ini, Timbalan Pendakwa Raya Nur Aishah Ahmad Zakiuddin memaklumkan kenyataan saksi secara bertulis itu akan diserahkan kepada pihak pembelaan seminggu sebelum prosiding kes bermula.
“Kami sudah berbincang dan mencapai persetujuan bahawa pendakwaan akan serahkan kenyataan bertulis untuk mempercepatkan proses beri keterangan di mahkamah dan serahan akan dibuat secepat mungkin. Kenyataan saksi bertulis itu juga akan dibaca oleh pengadu di mahkamah,” kata Nur Aisyah.
Berikutan itu mahkamah kemudian menetapkan perbicaraan seterusnya selama 11 hari iaitu pada 13, 14, 30 dan 31 Mac, 4, 5 April, 22, 29, 31 Mei serta 14 dan 15 Jun.
Terdahulu, Emilia ketika sesi pemeriksaan utama oleh Nur Aishah sempat memberitahu mahkamah bahawa beliau adalah pelajar cemerlang dan pernah menyambung pengajian di United Kingdom (UK).

“Saya pelajar cemerlang dan mendapat Pangkat 1 dalam Sijil Pelajaran Malaysia (SPM) yang mana saya berjaya mendapat biasiswa dan melanjutkan pelajaran ke UK. Saya memperoleh anugerah cemerlang dan berprestij dalam bidang ekonomi selain mendapat tempat kedua di seluruh UK,” katanya.
Bagaimanapun peguam bela S.M Faisal Datuk Akberdin Abdul Kader membantah dengan berkata, keterangan saksi itu tidak relevan dengan pertuduhan kes dan sebaiknya pernyataan saksi bertulis diserahkan kepada mahkamah bagi menjimatkan masa.
Pada prosiding perbicaraan lalu, Emilia memberitahu sejak menjadi ibu tunggal, dia terpaksa banyak membuat kerja-kerja sambilan antaranya menjual makanan bagi menampung kehidupan.
Mengikut pertuduhan, S.M Faisal, 43, didakwa dengan sengaja menyebabkan kecederaan ke atas Emilia, 43, di sebuah rumah di Desa Sri Hartamas, Brickfields, antara pukul 12.30 tengah hari hingga 4.30 petang, pada 22 November 2015.
Pertuduhan didakwa mengikut Seksyen 323 Kanun Keseksaan dan boleh dihukum di bawah Seksyen 326A kanun sama, yang membawa hukuman penjara maksimum dua tahun atau denda sehingga RM2,000 atau kedua-duanya, jika sabit kesalahan. – KOSMO! ONLINE


2,896 lesen anjur bazar Ramadan, Aidilfitri diluluskan
Oleh MOHAMAD FAIZAL HASHIM

28 Februari 2023, 4:31 pm
JOHOR BAHRU – Majlis Bandaraya Johor Bahru (MBJB) telah meluluskan sebanyak 2,896 permohonan lesen penganjuran bazar perayaan Ramadan dan Aidilfitri tidak lama lagi.
Setiausaha MBJB Miswan Yunus berkata, kelulusan permohonan itu melibatkan 49 kawasan di bawah pentadbiran MBJB mengikut kesesuaian kawasan tersebut.
Beliau berkata, daripada jumlah tersebut, 1,030 kelulusan yang diberikan adalah untuk tapak awam di MBJB manakala selebihnya ialah bazar dan tapak yang dianjurkan pihak swasta.
“Bagi permohonan bazar perayaan Ramadan dan Aidilfitri di tapak awam, kuota kelulusan itu telah dipenuhi awal lagi.
“Bagi permohonan oleh pihak persendirian dan swasta, ia masih lagi dibuka ketika ini dan kelulusan akan diberikan bergantung kepada kesesuaian tapak tersebut serta mematuhi garis panduan ditetapkan,” katanya.
Beliau berkata demikian selepas melancarkan aplikasi MBJB Spot v2 di Menara MBJB di sini hari ini.

Antara tapak bazar perayaan Ramadan dan Aidilfitri terbesar di kawasan MBJB ialah di pekarangan S’Mart Pandan, Jalan Padi Ria 13, Bandar Baru Uda; Padang A, Angsana Mall; tapak parkir Pasar Borong Pandan dan kawasan lapang hadapan Giant Taman Suria. – KOSMO! ONLINE


Ismail Sabri pertahan jawatan Ketua UMNO Bahagian Bera
Oleh MUHAMMAD NAJIEB AHMAD FUAD

28 Februari 2023, 4:28 pm
PETALING JAYA – Bekas Perdana Menteri, Datuk Seri Ismail Sabri Yaakob mengesahkan dirinya tidak bertanding jawatan Naib Presiden dan sebarang jawatan tertinggi UMNO pada pemilihan UMNO, kali ini.
Naib Presiden itu melalui kenyataan hari ini berkata, penarikan diri itu adalah bagi mengambil kira suasana politik semasa khususnya dalam UMNO pada hari ini.
Namun ujarnya, beliau akan tetap mempertahankan jawatan yang disandang sebagai Ketua UMNO Bahagian Bera.
“Saya tetap dengan pendirian bahawa semua jawatan dalam parti perlu dipertandingkan selaras dengan perlembagaan dan idealism UMNO.
“Tindakan menyekat pemilihan jawatan tertinggi dalam parti memperlihatkan UMNO sebagai tidak demokratik dan menjauhkan parti daripada sokongan rakyat khususnya golongan muda,” katanya.
Jelasnya, UMNO ketika ini perlu menjadi parti yang kekal releven dan sentiasa memikirkan sesuatu yang baharu dalam menarik kembali sokongan masyarakat kepada parti keramat itu semula.

“Dalam usaha menjadikan UMNO sebagai parti yang terus relevan, parti keramat ini memerlukan idea-idea baharu yang progresif untuk menarik kembali sokongan rakyat demi agama, bangsa dan tanah air,” katanya.
Dalam pada itu, berhubung sebuah laporan akhbar arus perdana yang menyatakan bahawa beliau akan bersara sebagai Ketua UMNO Bahagian Bera ia dianggap sebagai spekulasi ‘nakal’ dan tidak benar.
“Setiausaha UMNO Bahagian Bera telah memaklumkan bahawa saya adalah calon tunggal untuk jawatan Ketua UMNO Bahagian Bera.
“Tiada pencalonan lain untuk jawatan tersebut diterima sehingga tamat tempoh pencalonan yang ditetapkan pada pukul 5 petang 26 Februari lalu,” ujarnya.
Tambahnya, ketika ini beliau masih menunggu keputusan muktamad daripada Ibu Pejabat UMNO berhubung pencalonan jawatan Ketua UMNO Bahagian Bera. – KOSMO! ONLINE


Azizah hadiahkan tasbih, bekalkan makanan dimasak sendiri – Acha Septriasa
Oleh MOHD. HAIKAL ISA

1 Mac 2023, 9:18 pm
KUALA LUMPUR – Pelakon dan penyanyi popular seberang, Acha Septriasa menyifatkan isteri Perdana Menteri, Datuk Seri Anwar Ibrahim iaitu Datuk Seri Dr. Wan Azizah Ismail sebagai wanita yang mempunyai sifat keibuan tinggi.
Pendapat tersebut terbukti apabila Acha atau sebenarnya, Jelita Septriasa, 34, dihadiahkan Aziah seutas tasbih dalam satu pertemuan sebelum menjayakan karakter ahli politik berpengaruh itu dalam filem Anwar, The Untold Story.
Katanya, Azizah turut membekalkannya makanan yang dimasak sendiri.
“Saya pernah berjumpa dengan Azizah, beliau merupakan sosok yang mempunyai sifat keibuan yang sangat tinggi.
“Ketika bertemunya di sebuah hotel, dia membekalkan saya dan Farid Kamil dengan lauk-pauk yang dimasak sendiri.
“Azizah juga memberikan saya gelang tasbih untuk selalu mengingati Allah dan secara tidak langsung mengingati dirinya.
“Itu adalah momen yang saya tidak dapat lupakan saat bertemu dengannya,” katanya kepada kepada Kosmo! Online.
Acha berkata demikian menerusi panggilan secara maya pada majlis sidang media filem lakonan terbaharu lakonannya berjudul Anwar The Untold Story yang berlangsung di ibu kota, sebentar tadi.

Pelantun lagu Sampai Menutup Mata itu menjelaskan, pertemuan dengan isteri kepada Perdana Menteri ke-10 itu sedikit sebanyak membantunya menjiwai karakter Azizah dalam filem berkenaan.
ACHA SEPTRIASA menyifatkan isteri Perdana Menteri, Datuk Seri Anwar Ibrahim iaitu Wan Azizah penuh dengan sifat keibuan. – FAIZ ALIF.
“Wan Azizah sosok yang amat damai dan percaya dengan takdirnya. Dia sangat yakin dengan keluarga dan Tuhannya.
“Azizah juga mempunyai semangat kepimpinan yang kuat kerana boleh memikul tanggungjawab sebagai seorang ayah saat suaminya berdepan saat sulit,” tambahnya.
Selain Acha, filem arahan Viva Westi tersebut turut dibintangi aktor hebat lain seperti Farid Kamil, Hasnul Rahmat, Dewi Irawan, Piet Pagau dan ramai lagi.
Anwar, The Untold Story mengisahkan jatuh bangun perjuangan Anwar Ibrahim dalam politik terutama melawan rasuah.
Filem yang diusahakan sejak Ogos 2011 tersebut siap dan bakal ditayangkan menjelang Mei 2023.
Berlatarkan sekitar 1993 hingga September 1998, naskhah terbitan Bianglala Entertainment berkenaan menyorot zaman Anwar menjawat jawatan Menteri Kewangan sehinggalah dijatuhkan daripada sistem pentadbiran negara.
Diolah daripada kisah benar, alur ceritanya mengenai ketegasan dan konsistensi Ahli Parlimen Tambun itu menolak berbagai jenis imbuhan dan wang tunai sepanjang berkhidmat dalam kabinet Malaysia. – KOSMO! ONLINE


Sabah FC kekal terajui carta Liga Super
Oleh MUHAMAD ARDIE PUTRA SUHAIMI

1 Mac 2023, 11:22 pm
PETALING JAYA – Pasukan Sabah FC teruskan momentum positif dengan melakar kemenangan kedua berturut-turut dengan menewaskan Kelantan United 3-1 pada aksi Liga Super di Stadium Likas, Kota Kinabalu sebentar tadi.
Pada aksi tersebut, skuad The Rhinos kendalian Datuk Ong Kim Swee membariskan kesebelasan terbaik terdiri daripada Darren Lok, Saddil Ramdani dan Park Tae-su selaku kapten pasukan.
Gol pembukaan skuad tuan rumah dijaringkan melalui sepakan penalti yang disempurnakan Darren Lok pada minit ke-22 selepas pemain pertahanan Daniel Ting dijatuhkan pasukan lawan.
Momentum tersebut diteruskan oleh Sabah untuk meraih gol kedua hasil ledakan hasil ledakan Tae-su untuk memastikan pasukan selesa mendahului 2-0 berselang empat minit kemudian.
Bersambung pada separuh masa kedua, giliran pemain import dari Portugal, Telmo Castanheira menanduk masuk hantaran Daniel Ting pada minit ke-46 untuk terus melebarkan kelebihan pasukan Sabah.
Namun, hasrat Sabah untuk menamatkan saingan tanpa bolos tidak berhasil apabila The Green Deers meraih gol saguhati hasil sepakan percuma yang dilakukan oleh kapten, Indra Putra Mahyuddin pada masa kecederaan.

Keputusan tersebut menyaksikan Sabah kekal mendahului carta Liga Super dengan mengutip enam mata selepas memiliki kelebihan jaringan berbanding Johor Darul Ta’zim (JDT) dan Kedah Darul Aman (KDA FC) yang turut mencatat kemenangan malam ini. – KOSMO! ONLINE


Menteri Pengangkutan mahu setiap stesen KTMB ada kemudahan lif
Oleh ISWAN SHAFIQ ISA

1 Mac 2023, 9:51 pm
SEBERANG PERAI – Kementerian Pengangkutan komited memastikan setiap stesen Keretapi Tanah Melayu Berhad (KTMB) di seluruh negara dilengkapi dengan kemudahan asas seperti lif.
Menterinya, Anthony Loke Siew Fook berkata, beliau menyedari sesetengah stesen KTMB tiada lif yang penting untuk kegunaan golongan warga emas, orang kelainan upaya (OKU) serta wanita mengandung.
“Saya ada berjumpa seorang wanita mengandung dan disebabkan tidak ada lif, hari-hari dia kena lalu ikut laluan khas. Kebanyakan stesen KTM sekarang ada dua platform dan sepatutnya ada lif di kedua-dua bahagian,” katanya kepada pemberita di Stesen KTMB Bukit Mertajam hari ini.
Anthony Loke memberitahu, langkah untuk menaik taraf stesen-stesen KTMB namun memerlukan perbincangan lanjut dengan dengan Perbadanan Aset Keretapi (RAC) kerana ia melibatkan banyak sumber selain peruntukan yang tinggi.
Terdahulu, beliau menggunakan perkhidmatan tren KTMB Komuter Utara dari Butterworth ke Bukit Mertajam bagi mendapatkan maklum balas pengguna selepas kekerapan perjalanan ditambah kepada 36 kali sehari berbanding 26 perjalanan sehari sejak 18 Februari lalu.
Menurutnya, rata-rata pengguna yang ditemui berpuas hati kerana pertambahan perjalanan atau ‘trip’ itu menjimatkan waktu menunggu mereka sehingga satu jam sekali gus memberi lebih masa untuk keluarga.

“Sebenarnya, sebelum pelaksanaan inisiatif ini (pertambahan trip), jumlah penumpang secara purata yang menggunakan perkhidmatan itu adalah sekitar 10,480 orang. Bagaimanapun, ia meningkat kepada 11,224 sejak lebih seminggu yang lalu,” jelas beliau.
Dalam perkembangan lain, Loke memberitahu, pihaknya sedia berbincang dan berunding dengan kerajaan negeri berhubung pelaksanaan sistem pengangkutan awam baharu iaitu transit aliran ringan (LRT) di Pulau Pinang.
“Memang kita tahu, sebagai lokasi tumpuan, George Town berdepan kesesakan jalan raya yang teruk dan kerajaan negeri memang berharap untuk membina sistem LRT. Bagaimanapun, kita masih berunding dan masih tertakluk kepada perbincangan,” tambahnya. -KOSMO! ONLINE


Liga Super: Tiada masalah buat JDT tewaskan KL City
Oleh MOHD. FITRIE MUHAMAD

1 Mac 2023, 10:29 pm
KUALA LUMPUR: Cuaca hujan di Stadium Bola Sepak Kuala Lumpur nyata beri tuah kepada Johor Darul Ta’zim (JDT) selepas menewaskan Kuala Lumpur City 3-0, sebentar tadi.
Dengan set pemain yang dipertaruhkan Esteban Solari, Harimau Selatan yang hadir sebagai juara bertahan jelas pasukan yang lebih baik daripada pelbagai aspek hingga menyaksikan pergerakan bola lebih banyak berlegar di kawasan KL City.
Beraksi atas padang basah langsung tidak beri kesan besar buat Harimau Selatan yang pamer dominasi hingga memaksa tuan rumah lebih banyak ‘berkampung’ di kawasan sendiri.
Sepanjang 45 minit pertama, JDT memperoleh sekurang-kurangnya enam peluang terbaik manakala percubaan tunggal KL City hanya hadir menerusi sepakan percuma Paulo Josue pada minit ke-31.
Usaha keras yang dilakukan pelawat akhirnya membuahkan hasil pada minit ke-41 apabila Romel Morales tertampan ke gawang sendiri ketika usahanya untuk keluarkan bola dari kawasan bahaya.
Tujuh minit selepas aksi bersambung, kedudukan KL City makin tertekan apabila Endrick dos Santos meledak gol kedua JDT, yang juga jaringan sulungnya sebagai pemain naturalisasi.

Jaringan itu meletakkan JDT makin selesa, saling bertukar hantaran manakala pemain tuan rumah berdepan kesukaran untuk mengawal bola dengan menyaksikan The City Boys terpaksa turun ‘berkampung’ di kawasan sendiri.
Minit ke-70, Giancarlo Gallifuoco berjaya melakukan tandukan ke gawang JDT sebaliknya percubaannya itu berjaya dikeluarkan oleh pertahanan lawan di depan garisan gol.
Keputusan Solari memasukkan Ramadhan Saifullah Usman nyata jadi percaturan berbaloi apabila lorongan menarik yang dilakukan pemain itu pada masa kecederaan berjaya disudahkan dengan sempurna oleh Arif Aiman Hanapi. – KOSMO! ONLINE


Ibu keluar beli barang, budak tiga tahun lemas jatuh sungai
Oleh CHERINE JON

1 Mac 2023, 11:07 pm
MATU – Seorang kanak-kanak lelaki berusia tiga tahun ditemui mati lemas selepas dilaporkan hilang dari rumahnya di Rumah Raya, Sungai Ilas, Batang Igan di sini semalam.
Jurucakap Angkatan Pertahanan Awam (APM) berkata, mayat mangsa dijumpai oleh penduduk kampung pada pukul 6.15 petang tadi, kira-kira 100 meter dari rumahnya yang terletak di tebing sungai.
“Mayat mangsa telah dibawa ke Hospital Daro untuk tindakan selanjutnya,” katanya.
Mangsa yang ditinggalkan di ruang tamu rumah disedari hilang pukul 4.30 petang semalam selepas ibunya pulang dari membeli sayur di kedai berdekatan.
Budak lelaki itu dikhuatiri terjatuh ke dalam sungai kerana pintu bahagian dapur rumah terbuka dan rumah mereka berada di tebing sungai Batang Igan. – KOSMO! ONLINE


Banjir Johor: 42 kampung dan taman perumahan di Kluang ditenggelami air
Oleh ADNAN IBRAHIM

1 Mac 2023, 9:41 pm
KLUANG – Sebanyak 42 buah kampung dan taman perumahan dalam daerah Kluang ditenggelami air selepas kejadian banjir berlaku sejak malam semalam.
Ketua Polis Daerah Kluang, Asisten Komisioner Bahrin Mohd. Noh berkata, daripada jumlah itu, seramai 3,611 mangsa daripada 1,003 keluarga dipindahkan ke 22 pusat pemindahan sementara (PPS) yang mula dibuka lewat petang semalam.
Katanya, tiga jalan utama dari Kluang ke Kahang turut ditutup untuk laluan kenderaan iaitu di Kampung Control, Kahang, Kampung Orang Asli Sri Tanjung Batu 18 dan Batu 9 hingga Batu 17 berhampiran Kilang Kelapa Sawit Pertubuhan Peladang Negeri Johor (PPNJ).
“Kejadian banjir kali ini juga sudah meragut nyawa seorang lelaki berusia lingkungan 20 tahun selepas kereta dinaiki dihanyutkan air deras dalam kejadian di Jalan Kluang – Paloh berhampiran Kampung GSA di Chamek kira-kira pukul 7.20 pagi tadi.
“Dalam pada itu, seramai kira-kira 600 anggota serta kakitangan pelbagai agensi terdiri daripada Polis DiRaja Malaysia (PDRM), Angkatan Tentera Malaysia (ATM), Jabatan Bomba dan Penyelamat Malaysia (JBPM), Angkatan Pertahanan Awam Malaysia (APM), Jabatan Kebajikan Masyarakat (JKM)
dan Pasukan Sukarelawan Rakyat Malaysia (RELA) digerakkan untuk tugas menyelamat serta menguruskan mangsa banjir,” katanya pada sidang media di PPS Sekolah Jenis Kebangsaan Cina (SJKC) Ping Ming dekat sini malam ini.
Bahrin turut mengingatkan kepada orang ramai agar perihatin terhadap setiap arahan atau amaran daripada pihak berkuasa khususnya perkara berkaitan keselamatan seperti meredah air banjir yang melintasi jalan.

Ujarnya, penduduk kampung dan taman perumahab turut dinasihatkan untuk berpindah sekiranya diarahkan oleh pasukan penyelamat dan jangan bimbang terhadap kediaman yang ditinggalkan.
“Pentingkan nyawa terlebih dahulu kerana semua kediaman yang terjejas akibat banjir akan sentiasa dipantau oleh pasukan polis melalui rondaan,” katanya. – KOSMO! ONLINE


Lelaki tepuk punggung lembu jatuh terbelit tali
Oleh KOSMO!

1 Mac 2023, 9:30 pm
NEW DELHI – Sebuah klip video tular di media sosial India memaparkan senario seorang lelaki yang terjatuh selepas menganiaya seekor lembu di jalan, lapor laman berita The Hans India.
Video itu dimuat naik dalam akaun Twitter @GaurangBhardwa1.
Berdasarkan rakaman tersebut, seekor lembu dilihat berlari di tengah-tengah orang ramai yang berkumpul di sebatang jalan.
Ketika lembu itu berlari dan menghampiri lelaki tersebut, dia memukul punggung haiwan berkenaan.
Pukulan itu menyebabkan lembu tersebut memecut sebelum tali panjang yang diikat padanya kemudian membelit kaki lelaki berkenaan.
Lelaki itu akhirnya jatuh ke tanah ketika disaksikan oleh orang ramai. – Agensi


Dua beradik maut, dua cedera Proton Saga bertembung lori
Oleh HARIS FADILAH AHMAD

1 Mac 2023, 11:14 pm
JERANTUT – Dua beradik maut, manakala dua cedera parah selepas kereta jenis Proton Saga dinaiki mereka bertembung dengan sebuah lori di Kilometer 8, Jalan Jerantut- Benta berdekatan Kampung Lata Kasah di sini hari ini.
Mangsa yang maut dalam kejadian itu merupakan pemandu kereta berumur 23 tahun dan kakaknya berusia 27 tahun yang berada di tempat duduk penumpang belakang.
Ketua Polis Daerah Jerantut, Superintendan Mazlan Hassan berkata, semasa kejadian kira-kira pukul 12.30 tengah hari itu lori terlibat dari arah Kuantan menuju Kampung Baru, manakala kereta dinaiki mangsa dari arah bertentangan.
“Semasa melalui jalan berselekoh, dalam keadaan cuaca hujan, lori telah hilang kawalan lalu masuk ke laluan bertentangan dan bertembung dengan kereta manakala bahagian ekor lori terkena pada bahagian sisi kanan sebuah pacuan empat roda yang berada di hadapan kereta.
“Akibat kemalangan pemandu kereta meninggal dunia di tempat kejadian manakala seorang penumpang kereta meninggal dunia semasa mendapatkan rawatan di Hospital Jerantut,”katanya di sini hari ini.
Mazlan berkata, dua lagi mangsa yang berada di tempat duduk depan dan belakang mengalami kecederaan dan kesemua mangsa yang maut dihantar ke Hospital Jerantut untuk bedah siasat, manakala yang cedera dirawat di hospital sama.

Menurut beliau, kes disiasat mengikut Seksyen 41 (1) Akta Pengangkutan Jalan 1987 dan siasatan awal mendapati lokasi kejadian adalah jalan berselekoh dan semasa kejadian keadaan hujan dan permukaan jalan basah. – KOSMO! ONLINE


Banjir Johor: TMJ lawat mangsa banjir di Kluang
Oleh MOHD SHARKAWI LONDING

1 Mac 2023, 9:58 pm
KLUANG – Tunku Mahkota Johor, Tunku Ismail Sultan Ibrahim berkenan melawat mangsa banjir di dua pusat pemindahan sementara (PPS) di sini hari ini.
Turut berangkat Raja Muda Johor, Tunku Iskandar.
Tunku Ismail dan anakandanya itu melawat mangsa banjir di PPS Sekolah Batu 3 dan Dewan Syarifah Azizah di sini.
Baginda turut menyampaikan sumbangan kepada mangsa yang ditempatkan di PPS terbabit.
Situasi banjir di negeri Johor semakin buruk apabila jumlah mangsa terus mencatatkan peningkatan mendadak kepada 9,162 mangsa yang ditempatkan di 90 PPS
Segamat mendahului senarai jumlah mangsa banjir tertinggi dengan seramai 2,570 daripada 767 keluarga dipindahkan diikuti Johor Bahru (1,888 mangsa daripada 609 keluarga) dan Kota Tinggi (1,654 mangsa daripada 404 keluarga).

Sementara itu, di Kluang, seramai 1,418 penduduk daripada 409 keluarga diikuti Tangkak (963 penduduk daripada 179 keluarga) dan Kulai (713 penduduk daripada 190 keluarga).
Jumlah mangsa banjir di Pontian adalah seramai 56 penduduk daripada 17 keluarga diikuti Mersing (44 penduduk daripada 14 keluarga) dan Tangkak (22 penduduk daripada lima keluarga).-KOSMO! ONLINE


Banjir: Sembilan PPS dibuka di Negeri Sembilan
Oleh NOR AINNA HAMZAH dan ZAKKINA WATI AHMAD TARMIZI

1 Mac 2023, 10:59 pm
SEREMBAN – Sebanyak sembilan pusat pemindahan sementara (PPS) dibuka di Negeri Sembilan akibat banjir termasuk empat di Tampin iaitu di Sekolah Agama Rakyat (SAR) Jelai, Sekolah Kebangsaan (SK) Kampung Gedok, PPS SK Pasir Besar dan SK Felda Sungai Kelamah.
Tiga lagi PPS dibuka di Jempol iaitu di SK Palong 1 dan SK Palong 7 serta di Sekolah Jenis Kebangsaan Tamil (SJKT) Ladang Sialang, Bahau, manakala di Kuala Pilah dua PPS dibuka iaitu Dewan Desa Dangi dan di SK Pilah.
Pengerusi Jawatankuasa Pengurusan Bencana Daerah (JPBD) Tampin, Mohd. Fadhil Hassan berkata, sehingga pukul 6 petang tadi, seramai 46 mangsa banjir dari tujuh buah keluarga telah ditempatkan di PPS SAR Jelai.
“Manakala, data di PPS lain masih lagi sedang dikumpulkan. Keadaan masih hujan dan semua agensi telah bersiap sedia di lapangan. Penduduk juga diminta bersiap sedia jika diarahkan untuk berpindah,” katanya hari ini.
Sementara itu, Pengerusi Jawatankuasa Keselamatan dan Pengurusan Bencana Daerah (JKPBD) Kuala Pilah, Mohd. Faizal Abdul Manap berkata, sebanyak sembilan keluarga melibatkan 26 mangsa di Kampung Air Taling dan Kampung Tulang Rimau, Kuala Pilah yang terjejas akibat banjir kilat dipindahkan ke PPS Dewan Desa Dangi pukul 6.40 petang tadi.
“Selain itu, terdapat tujuh buah keluarga dari Kampung Air Taling, satu keluarga dari Kampung Tulang Rimau dan sebuah lagi keluarga dari Simpang Dangi telah dipindahkan ke bangunan Kawasan Rukun Tetangga (KRT) Dangi kerana laluan terputus,” katanya.

Dalam pada itu, Timbalan Pengarah Angkatan Pertahanan Awam Malaysia (APM) Negeri Sembilan, Mejar (PA) Shamil Ithman memaklumkan, seramai 42 mangsa banjir ditempatkan di PPS SK Palong 7 di Jempol, manakala 29 mangsa lagi ditempatkan di PPS SK Palong 1.
Katanya, kedua-dua PPS berkenaan telah dibuka pada pukul 2.12 petang dan 4.18 petang tadi dan di PPS SJKT Ladang Sialang pula, tiga buah keluarga ditempatkan di situ yang melibatkan tujuh mangsa banjir. – KOSMO! ONLINE


Lelaki ‘puas hati’ bekas kekasih dapat suami botak
Oleh KOSMO!

1 Mac 2023, 9:00 pm
ISLAMABAD – Seorang lelaki Pakistan teruja dan menari kegembiraan selepas melihat teman wanitanya berkahwin dengan lelaki lain, lapor Odishatv.
Lelaki itu ditemu bual oleh seorang hos wanita yang bertanya apa yang membuatnya gembira.
“Anda kelihatan gembira hari ini, apa sebabnya?” tanya wanita itu.
Lelaki tersebut menjawab: “Teman wanita saya berkahwin.”
Dia kemudian disoal sekali lagi oleh hos berkenaan.
“Kamu sepatutnya bersedih hari ini,” ujarnya.

Lelaki itu sekali lagi menjawab: “Dia pernah menyuruh saya menyimpan rambut kerana menyukai lelaki berambut panjang.
“Hari ini, saya pergi ke majlis perkahwinannya dan terkejut apabila melihat suaminya botak,” kata lelaki tersebut.
Video itu tular di media sosial dan mendapat pelbagai komen. – Agensi


Elon Musk kembali bergelar manusia terkaya
Oleh KOSMO!

1 Mac 2023, 8:30 pm
LOS ANGELES – Pengasas syarikat SpaceX, Elon Musk kembali menjadi manusia terkaya di dunia selepas nilai saham syarikat miliknya, Tesla melonjak lebih 100 peratus sepanjang bulan Januari lalu, lapor akhbar Daily Star semalam.
Menurut Indeks Billionaires Bloomberg, nilai kekayaan bersih Musk yang juga pengasas bersama jenama kenderaan elektrik itu telah melonjak sehingga AS$187.1 bilion (RM839.33 bilion), menjadikannya orang terkaya di dunia sekali lagi.
Beliau kehilangan gelaran tersebut pada Disember tahun lalu dengan tewas kepada bos Louis Vuitton, Bernard Arnault yang bertanggungjawab ke atas beberapa jenama mewah terkemuka dunia.
Kekayaan Musk yang kini merupakan warga Amerika Syarikat (AS) menjunam teruk berikutan pengambilalihan laman Twitter pada tahun lalu.
Bukan sahaja dia membelanjakan AS$44 bilion (RM197.38 bilion) untuk gergasi media sosial yang sedang bergelut itu, nilai saham dalam Tesla juga jatuh apabila pelabur-pelabur bersikap dingin terhadap kepimpinan Musk. – Agensi


MHL: Terengganu bangkit tewaskan Pasukan Hoki CS 3-1
Oleh TENGKU DANISH BAHRI TENGKU YUSOFF

1 Mac 2023, 8:22 pm
KUALA TERENGGANU – Pasukan Hoki Wanita Terengganu (TLHT) bangkit daripada ketinggalan untuk mengalahkan Pasukan Hoki CS 3-1 dalam aksi Liga Hoki Malaysia (MHL) di Stadium Hoki Majlis Bandaraya Kuala Terengganu (MBKT) di sini hari ini.
Skuad kendalian Shahrun Nabil Abdullah itu terlebih dahulu dikejutkan pelawat menerusi Nur Aisyah Fadzinu Aulla berpunca pukulan sudut penalti pada minit ke-13.
Tersentak dengan jaringan itu, TLHT menggandakan serangan dan hasilnya, Nur Syafiqah Mohd. Zain berjaya menyamakan kedudukan 1-1 pada minit ke-25 juga melalui situasi sudut penalti.
Tuan rumah kemudian berpeluang menambah kelebihan namun percubaan kencang Nur Atira Mohamad Ismail (m-20) sekadar mengegar tiang gol pihak lawan.
Serangan bertali arus TLHT menyaksikan gol kedua menjelma setelah Wan Norfaiezah Md. Saiuti melakukan pukulan ‘reverse’ menarik berpunca gerakan Ellyna Amanina Ellias pada minit ke-28.
Mendahului 2-1 selepas rehat, TLHT dihadiahkan pukulan penalti ‘stroke’ malangnya tolakan Fazilla Sylvester Silin (m-43) mudah diselamatkan penjaga gol CS Hockey Team.

Nur Syafiqah memastikan tiga mata buat TLHT dengan menyempurnakan pukulan sudut penalti pada minit ke-50 sekaligus membawa pasukan itu kembali ke landasan kemenangan.
Keputusan 3-1 itu menyaksikan TLHT kekal di tangga keempat mengumpul 10 mata manakala CS Hockey Team kelima dengan enam mata daripada tujuh perlawanan. – KOSMO! ONLINE


TPM tinjau jalan runtuh di Felda Selancar
Oleh ABDUL RASHID ABDUL RAHMAN

1 Mac 2023, 8:10 pm
ROMPIN – Timbalan Perdana Menteri, Datuk Seri Ahmad Zahid Hamidi hari ini melakukan tinjauan segera ke lokasi kejadian jalan runtuh yang menyebabkan penduduk Felda Selancar di sini terputus hubungan.
Ahmad Zahid berkata, bagi segera mengatasi masalah penduduk Felda Selancar yang terputus hubungan itu kerajaan melalui Agensi Pengurusan Bencana Negara (Nadma) akan membina sebuah jambatan Bailey.
“Kordinasi telah dilakukan dengan pihak Jabatan Kerja Raya (JKR) negeri dan pemasangan akan dilakukan oleh kor jurutera Angkatan Tentera Malaysia yang mana saya telah menghubungi panglima tentera darat untuk mobilisasikan kor jurutera.
“Paling penting jambatan bailey akan dipasang sebaik sahaja (peralatan) sampai, ini sekurang-kurangnya dapat membantu penduduk di sini untuk terus melakukan urusan perjalanan,”katanya di sini hari ini.
Hari ini kira-kira 4,000 penduduk di Felda Selancar di sini terputus hubungan selepas laluan utama ke kawasan itu terputus akibat tanah runtuh.
Hujan lebat sejak semalam itu turut menyebabkan satu lagi laluan alternatif ditenggelami air selain rumah-rumah penduduk yang turut ditenggelami air.

Dalam pada itu Ahmad Zahid berkata kerajaan pusat dan negeri memberi perhatian segera terhadap kejadian berkenaan yang melibatkan kepentingan rakyat.
Katanya, akibat kejadian itu menyebabkan seramai 110 calon Sijil Pelajaran Malaysia (SPM) tidak dapat mengambil peperiksaan itu kerana kertas peperiksaan tidak sampai.
“Terdapat seorang pesakit dialisis yang sedang diusahakan mendapat rawatan selanjutnya dan terdapat seorang ibu yang bersalin tetapi pihak ambulan telah membawa ibu itu ke klinik berdekatan,” ujarnya. – KOSMO! ONLINE


Kerajaan Perpaduan tak iktiraf UEC
Oleh Abdul Rahman Razali

1 Mac 2023, 8:13 pm
Kerajaan Perpaduan tak iktiraf UEC | 15 MINIT MMTV 1 MAC 2023


300,000 tudung Leeyanarahman habis terjual dalam tempoh sejam
Oleh KOSMO

1 Mac 2023, 8:08 pm
PETALING JAYA – Gara-gara pempengaruh media sosial, Maryam Durian Kimchi, kira-kira 300,000 helai tudung jenama Leeyanarahman Scarves habis terjual dalam tempoh kurang sejam kelmarin.
Menurut pengasas jenama Leeyanarahman, Nur Liyana Abdul Rahman, meskipun koleksi tudung bertemakan ‘Wanita Dambaan Syurga’ dilancarkan secara rasmi hari ini, namun pihaknya tidak menjangka sambutan yang begitu hebat diterima kelmarin.
“Ini asbab serta rezeki yang baik buat kami dan tentunya untuk Maryam sendiri sebagai mualaf yang sudah mula menutup aurat awal tahun ini. Perkara baik seperti dilakukan Maryam, Insya-Allah moga baik-baik saja laluannya.
“Kita belum lancar, tapi 300,000 helai tudung dicetak habis terjual. Hebat penangan Maryam. Maryam sebenarnya mewakili koleksi tudung kami untuk edisi ketiga.
“Edisi pertama dan kedua dulu masing-masing menampilkan Ummi Nazeera dan Hannah Delisha,” katanya yang memaklumkan tudung itu dijual pada harga RM29 sehelai.
Mengulas lanjut, Nur Liyana berkata, tema yang digunakan kali ini juga ibarat seperti kisah perjalanan hidup baharu Maryam terutamanya keinginan hati kecil berhijrah menjadi wanita mualaf yang lebih baik.

“Koleksi Wanita Dambaan Syurga bukan keluaran raya Aidilfitri sebenarnya, tetapi umum tahu, setiap dua bulan kita akan keluarkan koleksi baharu.
“Rekod kejayaan ini juga terus membuka ruang dan peluang kepada lebih 10,000 ejen dan stokis kami di seluruh Malaysia menjana pendapatan.
“Nak pula dengan nak sambut Ramadan dan Aidilfitri, kami mahu terus berkongsi rezeki dengan ramai orang terutama ejen dan stokis,” katanya.
Dalam pada itu, beliau memaklumkan, sasaran jualan tahunan tudung koleksinya adalah sekitar RM20 juta dan bagi setiap edisi sasarannya adalah sekitar RM4 juta.
“Dalam setahun, kami sasar ada sekitar lapan keluaran koleksi tudung. Jualan tudung kami mula sejak Oktober tahun lalu dan sehingga sekarang sudah lebih 700,000 helai,”ujarnya.-KOSMO! ONLINE


Kerajaan pertimbang semula operasi feri ikonik Pulau Mutiara
Oleh KOSMO!

1 Mac 2023, 8:03 pm
GEORGE TOWN – Kerajaan Pusat akan mempertimbangkan semula perkhidmatan feri ikonik Pulau Mutiara yang ditamatkan operasi pada 31 Disember tiga tahun lalu.
Menteri Pengangkutan, Anthony Loke berkata, bagaimanapun operasi feri ikonik itu tidak boleh dikembalikan segera selain perlu mengambil masa berikutan banyak cabaran yang dihadapi.
Menurut beliau, antaranya berkenaan projek pengubahsuaian terminal feri di kedua-dua belah bahagian pulau dan tanah besar ketika ini yang tidak lagi boleh menampung operasi feri ikonik melibatkan pergerakan kenderaan empat roda.
“Kita sedar memang ada permintaan daripada pengguna supaya perkhidmatan feri ikonik yang membawa kenderaan empat roda dikembalikan semula di Pulau Pinang.
“Namun, kita berdepan cabaran dari sudut operasi untuk mengembalikan segera perkhidmatan ini disebabkan terminal lama sudah diubah suai untuk feri baharu yang hanya dapat membawa penumpang pejalan kaki dan penunggang motosikal,” katanya pada sidang media hari ini.
Selepas 126 tahun menjadi pengangkutan tertua di Pulau Pinang, perkhidmatan ikonik feri sebagai alternatif laluan dari Seberang Perai untuk ke bahagian pulau telah digantikan dengan bot laju bermula 1 Januari 2021.

Bot laju baharu yang diperkenalkan itu digunakan hanya untuk membawa penumpang pejalan kaki manakala feri ikonik sedia ada hanya membawa kenderaan dua roda iaitu motosikal dan basikal.
Sementara itu, Anthony berkata, pihaknya akan berbincang dengan pihak Suruhanjaya Pelabuhan Pulau Pinang (SPPP) berhubung situasi feri ikonik yang masih wujud sama ada mahu dijadikan feri pelancongan mahupun sebaliknya.
Dalam perkembangan lain, beliau memberitahu, sebanyak empat feri baharu yang membawa pejalan kaki dan penunggang motosikal akan mula beroperasi pada 1 Ogos nanti. – KOSMO! ONLINE


Penantian berakhir, suami ditemui mati dalam parit
Oleh IVAN AMIRUL

1 Mac 2023, 8:17 pm
KOTA MARUDU – Penantian seorang isteri yang menunggu kepulangan suaminya berakhir duka apabila insan tersayang maut selepas dipercayai terbabit dalam kemalangan di Jalan Lotong semalam.
Mayat Jelson Ginsiu, 22, ditemui orang awam dalam keadaan terapung di parit di Jalan Lotong menghala ke Hospital Kota Marudu.
Terdahulu, isteri mangsa membuat laporan polis kelmarin menyatakan suaminya tidak pulang ke rumah sejak 26 Februari lalu selepas habis kerja pada pukul 9 malam.
Ketua Polis Daerah Kota Marudu, Superintendan Zairolnizal Ishak berkata, pihaknya menerima panggilan orang awam pada pukul 11.55 pagi menyatakan terdapat satu mayat terapung di dalam parit.
“Hasil siasatan awal mendapati kemalangan berlaku di antara pukul 1 hingga 4 pagi ketika mangsa menunggang motosikal seorang diri dari arah Pekan Kota Marudu ke rumah di Taman JJ.
“Apabila tiba di tempat kejadian mangsa hilang kawalan lalu terbabas ke kiri jalan dan melanggar tiang lampu sebelum termasuk ke dalam parit. Mangsa mengalami cedera parah di bahagian kepala,” katanya ketika dihubungi hari ini.

Beliau berkata, kes disiasat mengikuti Seksyen 41(1) Akta Pengangkutan Jalan (APJ) 1987. – KOSMO! ONLINE


Banjir Johor: Mangsa terus meningkat kepada 9,162
Oleh MOHAMAD FAIZAL HASHIM

1 Mac 2023, 8:27 pm
JOHOR BAHRU – Situasi banjir di negeri ini semakin buruk apabila jumlah mangsa terus mencatatkan peningkatan mendadak hampir mencecah lima angka membabitkan sembilan daerah di negeri ini.
Sehingga pukul 8 malam ini, mangsa banjir di negeri ini meningkat kepada 9,162 mangsa yang ditempatkan di 90 pusat pemindahan sementara (PPS).
Setiausaha Kerajaan Negeri, Tan Sri Dr. Azmi Rohani berkata, jumlah itu mencatatkan peningkatan berbanding 7,981 mangsa daripada 2,286 mangsa yang dilaporkan pada 6 petang tadi.
Beliau berkata, setakat ini, hanya daerah Batu Pahat sahaja yang belum terjejas akibat banjir dan tiada merekodkan pembukaan PPS dilaporkan di daerah itu.
“Segamat mendahului senarai jumlah mangsa banjir tertinggi dengan seramai 2,570 daripada 767 keluarga dipindahkan diikuti Johor Bahru (1,888 mangsa daripada 609 keluarga) dan Kota Tinggi (1,654 mangsa daripada 404 keluarga).
“Sementara itu, di Kluang, seramai 1,418 penduduk daripada 409 keluarga diikuti Tangkak (963 penduduk daripada 179 keluarga) dan Kulai (713 penduduk daripada 190 keluarga).

“Jumlah mangsa banjir di Pontian adalah seramai 56 penduduk daripada 17 keluarga diikuti Mersing (44 penduduk daripada 14 keluarga) dan Tangkak (22 penduduk daripada lima keluarga),” katanya dalam kenyataan hari ini.
Azmi merangkap Pengerusi Jawatankuasa Pengurusan Bencana Negeri (JPBN) berkata, laporan Jabatan Meteorologi Malaysia (METMalaysia) menunjukkan seluruh negeri ini di bawah amaran bahaya iaitu hujan sangat lebat berterusan yang dijangka berlaku sehingga esok.
Beliau berkata, beberapa daerah ini berada di paras bahaya iaitu Sungai Segamat, Sungai Labis dan Sungai Lenik, Segamat; Sungai Tangkak, Sungai Kesang dan Sungai Senduk di Tangkak; Sungai Bekok di Batu Pahat dan Sungai Kahang di Kluang.
Turut berada di paras bahaya ialah Sungai Sayong, Sungai Skudai dan Sungai Pontian Besar di Kulai; Sungai Skudai di Johor Bahru dan Sungai Johor di Kota Tinggi.
“Kejadian cerun runtuh menyebabkan Jalan Kampung Sri Timur, LN Mardi dan Jalan Kahang Barat hanya dibuka untuk kenderaan ringan sahaja manakala susur di Jalan Masai Lama, Johor Bahru ditutup akibat kejadian tanah runtuh.
“Sementara itu, Jalan Kluang-Mersing (Ladang Greenway), Jalan Batu Pahat-Mersing, Jalan GSA Chamek dan Jalan Sekolah Menengah Kebangsaan Layang-layang, Kluang; Jalan Senai-Gemas dan Kampung Tenang, Segamat; Jalan Ulu Tebrau-Sungai Tiram, Kulai’ Jalan Jemaluang-Batu Pahat, Mersing dan Jalan Johor Bahru-Seremban, Batu Pahat ditutup untuk semua kenderaan,” katanya.- KOSMO! ONLINE


Orang Sabah mengeluh tiket balik raya mahal
Oleh KOSMO!

1 Mac 2023, 8:31 pm
PETALING JAYA – Beberapa penduduk Sabah menyuarakan keresahan mereka apabila tiket penerbangan untuk pulang ke negeri itu pada musim perayaan nanti terlalu mahal.
Keluhan itu disampaikan di laman sosial Twitter selain rata-rata mereka turut meminta aduan tersebut didengari oleh Menteri Pengangkutan, Anthony Loke Siew Fook.
Menurut seorang pengguna Twitter dikenali sebagai Irwan berkata, dia berasa seperti dianiaya oleh syarikat penerbangan setiap kali ingin pulang ke kampung ketika musim perayaan.
“Saya merupakan salah seorang Anak Sabah yang merasakan dianiayai oleh syarikat penerbangan setiap kali ingin balik ke kampung halaman apabila perayaan.
“Harga tiket waktu perayaan amatlah mengarut dan melampau. Kuala Lumpur ke Sandakan misalnya, seperti ke Kutub Utara,” ciapnya.
Katanya, keadaan tersebut menyebabkan penduduk Sabah terpaksa akur walaupun harga tiket dijual pada harga yang tinggi hanya kerana kampung mereka terletak di seberang Laut Cina Selatan.

“Tiada duit, tak perlu balik.
“Dengan penuh rendah diri, saya pohon jasa baik dan perhatian YB (Anthony) untuk tindakan selanjutnya,” katanya.
Tinjauan di ruang komen mendapati terdapat beberapa orang penduduk Sabah yang dipercayai kini merantau di semenanjung turut menyuarakan pandangan sama.
“Isu tiap kali musim perayaan. Harga tiket boleh pergi oversea (luar negara). Silap-silap boleh ke UK. Orang kata beli tiket awal? Beli tiket awal, macam murah lagi harga ke Jakarta atau Bali. Tahu cakap saja, cuba berada dalam kasut kita,” keluh Lisa.
“Betul tu. Mahu balik Sabah pun fikir banyak kali. Kadang-kadang tak balik pun tak apa, kepada yang tanya kenapa kami tak beli awal, beli awal pun masih mahal. Setiap perayaan atau cuti sekolah mesti mahal,” kata Mar.
“Aku tidak balik Sabah waktu perayaan sebab inilah, harga tinggi. Harap agensi berkaitan dapat selesaikan isu ini,” kongsi Asmir.
Sementara itu, tinjauan di beberapa laman web syarikat penerbangan mendapati, harga tiket sehala ke Sabah menjelang perayaan nanti boleh mencecah sehingga RM900. – KOSMO! ONLINE


Rumah teres jadi ‘port’ bangunkan laman sesawang, judi dalam talian diserbu
Oleh ASLIZA MUSA

1 Mac 2023, 7:58 pm
IPOH – Tindakan sindiket judi dalam talian menjadikan sebuah rumah teres dua tingkat di bandar raya ini sebagai pusat membangun dan menyelenggara laman sesawang dan perisian perjudian akhirnya terbongkar selepas diserbu polis semalam.
Ketua Polis Perak, Datuk Seri Mohd. Yusri Hassan Basri berkata, serbuan dijalankan Jabatan Siasatan Jenayah Komersil (JSJK) selepas risikan dan pemantauan dilakukan selama beberapa minggu di premis berkenaan.
“Hasil serbuan, 10 warga tempatan termasuk seorang wanita berusia antara 15 hingga 40 tahun ditahan untuk siasatan lanjut. Serbuan dijalankan selepas mendapat maklumat terdapat sebuah rumah yang menjalankan kegiatan pusat panggilan menyalahi undang-undang.
“Pusat panggilan itu menawarkan perkhidmatan membangunkan laman sesawang yang mengumpulkan pelbagai jenis judi dalam talian. Sindiket berkenaan juga menyediakan perisian atas permintaan pelanggan dari dalam dan luar negara,” katanya dalam satu kenyataan di sini hari ini.
Menurut beliau, sindiket itu menyewa rumah teres di kawasan perumahan bagi mengaburi pihak berkuasa dan semasa serbuan, sebuah komputer riba dan tiga set komputer dirampas bersama 34 unit telefon bimbit, empat modem dan sehelai kertas mengandungi skrip perbualan.
“Remaja lelaki yang ditahan diberi jamin hari ini manakala suspek lain direman dua hari sehingga esok. Kes disiasat mengikut Seksyen 4(1)(C) Akta Rumah Judi Terbuka 1953,” katanya. – KOSMO! ONLINE


Elak aktiviti perkhemahan di Port Dickson ketika cuaca buruk
Oleh ZAKKINA WATI AHMAD TARMIZI

1 Mac 2023, 7:24 pm
PORT DICKSON – Majlis Perbandaran Port Dickson (MPPD) tidak menggalakkkan pengunjung untuk menjalankan aktiviti perkhemahan di pantai-pantai awam di daerah ini susulan hujan berterusan sejak semalam.
Yang Dipertua MPPD, Zamri Mohd. Esa berkata, setakat ini terdapat empat tapak perkhemahan yang berada di sekitar pantai di Port Dickson.
“Kalau pantai awam kami tidak menggalakkan untuk berkhemah bagi mengelakkan kejadian tidak diingini dalam keadaan cuaca yang tidak menentu ketika ini,” katanya ketika dihubungi hari ini.
Sementara itu, pengusaha PD Mayangsari Campsite Port Dickson, Darrel Lim ketika dihubungi memaklumkan, pihaknya menutup sementara tapak perkhemahan itu sehingga esok susulan cuaca buruk.
“Keadaan tapak perkhemahan masih baik cuma kami bimbang hujan akan semakin teruk. Oleh itu, saya telah memaklumkan perkara ini kepada pengunjung yang akan mendaftar hari ini dan esok.
“Setakat ini, sembilan pelanggan akan menginap di tapak perkhemahan ini, namun selepas pemberitahuan tersebut, hanya seorang sahaja pelanggan yang akan menginap manakala dua lagi mengembalikan tempahan dan enam lagi menangguhkan penginapan mereka.

“Sebelum ini, terdapat kes pokok tumbang disebabkan angin ribut dan kejadian air pasang besar sehingga menyebabkan seluruh tapak perkhemahan dinaiki air pada tahun lalu,” katanya. – KOSMO! ONLINE


Profesor ditahan salah guna kedudukan ambil RM30,000
Oleh MOHD YUNUS YAKKUB

1 Mac 2023, 7:29 pm
SHAH ALAM – Seorang Timbalan Pengarah sebuah universiti awam (UA) tempatan ditahan selepas mengambil wang lebih RM30,000 hari ini.
Wang hasil keuntungan program konferensi antarabangsa anjuran institusi berkenaan diambil suspek berusia 40an itu dengan dipercayai menggunakan jawatan atau kedudukannya di UA itu.
Menurut sumber, suspek yang merupakan profesor dengan gred Jusa C ditahan kira-kira pukul 3.30 petang tadi ketika hadir memberi keterangan di Pejabat Suruhanjaya Pencegahan Rasuah Malaysia (SPRM) Selangor.
Tambah sumber, perbuatan mengambil sejumlah wang tersebut dilakukan suspek pada Ogos 2021.
“Suspek dikatakan telah membuat keputusan sendiri untuk memasukkan wang keuntungan tersebut ke dalam akaun bank peribadi miliknya,” katanya hari ini.
Sementara itu, Pengarah SPRM Selangor, Datuk Alias Salim mengesahkan penahanan tersebut dan kes disiasat mengikut Seksyen 23 Akta SPRM 2009.

Beliau menegaskan suspek dijangka akan dibawa ke Mahkamah Majistret Shah Alam pagi esok bagi mendapatkan permohonan reman. -KOSMO! ONLINE


Status 89 calon SPM tidak hadir akibat banjir ditentukan KPM
Oleh MASTURAH SURADI

1 Mac 2023, 7:36 pm
KOTA TINGGI – Kementerian Pendidikan (KPM) akan menentukan status 89 calon Sijil Pelajaran Malaysia (SPM) yang tidak hadir menduduki kertas peperiksaan mereka susulan banjir yang melanda Johor hari ini.
Pengerusi Jawatankuasa Pendidikan, Penerangan dan Komunikasi Johor, Norliza Noh berkata, perkara itu akan ditentukan dalam masa terdekat di mana laporan penuh berkaitan semua calon berkenaan juga telah dihantar oleh Jabatan Pendidikan Negeri (JPN).
“Kita jangkakan 89 calon SPM yang terkandas itu perlu mengambil semula kertas peperiksaan yang tidak sempat mereka duduki kerana terjejas banjir. Namun KPM akan membuat pemakluman rasmi mengenai perkara itu dalam masa terdekat.
“Kerajaan Johor sudah menempatkan 89 calon SPM di pusat pemindahan sementara (PPS) berhampiran pusat peperiksaan mereka bagi memudahkan mereka mengambil baki kertas SPM,” katanya selepas meninjau PPS Sekolah Kebangsaan (SK) Laksamana, hari ini.
Terdahulu, seramai 89 calon SPM membabitkan lapan pusat peperiksaan iaitu tujuh di Segamat dan satu di Kulai dilaporkan terkandas kerana banjir dan tidak hadir menduduki kertas peperiksaan mereka hari ini.
Sementara itu, Norliza yang juga Ahli Dewan Undangan Negeri (ADUN) Johor Lama berkata, sebanyak 13 sekolah di negeri ini tidak dapat digunakan sebagai PPS berikutan dijadikan pusat peperiksaan SPM. -KOSMO! ONLINE


Sayur di Pulau Pinang ada racun perosak – CAP
Oleh ISWAN SHAFIQ ISA

1 Mac 2023, 7:44 pm
GEORGE TOWN – Persatuan Pengguna Pulau Pinang (CAP) mendakwa kira-kira 87.5 peratus atau 98 daripada 112 sampel sayur di pasaran negeri ini mengandungi racun makhluk perosak, manakala 55 peratus atau 11 daripada 20 sampel beras didapati mengandungi bahan kimia yang sama.
Pendedahan itu dibuat CAP hasil kajian beberapa sampel sayur dan beras yang dibeli di pelbagai lokasi termasuk di pasar raya, pasar raya besar, pasar basah, pasar mini dan kedai runcit di sekitar negeri ini.
Presidenya, Mohideen Abdel Kadir berkata, kajian itu dilakukan dengan bantuan Wonjin Institute for Occupational and Environmental Health (WIOEH) serta sokongan daripada Financial Industry Public Interest Foundation (FIPIF) di Korea Selatan.
“Hasil sayuran yang diuji itu mendapati, mengandungi sejumlah racun makhluk perosak yang tinggi dan berlebihan serta racun makhluk perosak lain yang diharamkan oleh negara Kesatuan Eropah (EU) untuk digunakan di Malaysia.  Paling mengejutkan kehadiran sehingga 35 sebatian dalam satu sayuran,” katanya dalam satu kenyataan hari ini.
Mohideen berkata, selain menggunakan racun makhluk perosak yang berlebihan, petani juga didakwa menggunakan racun makhluk perosak yang diharamkan atau tidak dibenarkan berada di dalamnya.
“Contohnya, racun makhluk perosak Abamectin yang hanya dibenarkan untuk digunakan dalam buahan seperti tembikai, timun dan tomato, ditemui dalam daun saderi dan daun bawang,” jelasnya kebanyakan pengguna tidak menyedari tentang tahap serta jenis racun perosak yang digunakan dalam hasil pertanian tempatan. -KOSMO! ONLINE


Pencarum tak cukup simpanan KWSP sebab dasar kerajaan
Oleh KOSMO!

1 Mac 2023, 7:16 pm
PETALING JAYA – Persatuan Khidmat Nasihat Pencarum Perlindungan Sosial Malaysia (SPCAAM) mendedahkan simpanan 71 peratus ahli Kumpulan Wang Simpanan Pekerja (KWSP) tidak mencukupi berpunca daripada rombakan ekonomi dan buruh dalam negara.
Penasihat Buruh Antarabangsa SPCAAM, Callistus Anthony D’Angelus berkata, kegagalan simpanan KWSP itu juga disebabkan beberapa siri kesilapan dasar kerajaan sebelum ini.
Katanya, banyak perniagaan-perniagaan besar telah mendapat manfaat dengan mengeksploitasi sumber Malaysia khususnya tenaga kerja.
Bagaimanapun, jelasnya, Malaysia hari ini menghadapi krisis kos sara hidup yang teruk di mana golongan B40 dan M40 sukar untuk mengambil bahagian secara bermakna dalam komuniti.
“Perniagaan-perniagaan asing tidak boleh dibenarkan menggunakan Malaysia sebagai taman permainan untuk memaksimumkan keuntungan dan mengabaikan para pekerja sementara mereka membawa pulang keuntungan.
“Bayaran lebihan seperti yang diperuntukkan undang-undang adalah tidak mencukupi. Perlu ada jumlah minimum dan jumlah tambahan terikat dengan keuntungan syarikat.

“Justeru, kegagalan simpanan KWSP tidak seharusnya dilihat secara berasingan sebaliknya sebagai sebahagian rombakan ekonomi dan buruh di negara ini,” katanya dalam kenyataan hari ini.
Antony D’Angelus berkata, sebagai permulaan, kerajaan perlu mengambil keputusan berani memperkenalkan gaji minimum yang bermakna selain menguruskan latihan untuk sektor swasta.
“Kita faham pelaksanaan gaji minimum akan mengakibatkan sesetengah industri diketepikan daripada segi ekonomi dan pekerja perlu dilatih semula.
“Tetapi latihan harus dikendalikan kerajaan kerana sektor swasta tidak boleh dipercayai untuk berbuat demikian di mana mereka hanya bertindak untuk kepentingan sendiri,” ujarnya.
Dalam pada itu, beliau turut mempersoal isu pekerja-pekerja asing yang dijadikan seperti hamba dan digunakan untuk menekan gaji.
“Ini harus dihentikan segera. pekerja asing mesti diambil dengan syarat yang sama dengan pekerja Malaysia dan diberi akses pergerakan percuma. Sungguh memalukan mengetahui bahawa zaman ini, buruh abdi wujud di Malaysia,” jelasnya. – KOSMO! ONLINE


Hadi Awang `kemurungan politik’ – Najwan Halimi
Oleh KOSMO!

1 Mac 2023, 7:10 pm
PETALING JAYA –  Ahli Dewan Undangan Negeri (ADUN) Kota Anggerik, Najwan Halimi mendakwa Presiden Pas, Datuk Seri Abdul Hadi Awang masih belum pulih daripada penyakit ‘kemurungan politik’.
Beliau membuat dakwaan itu setelah Presiden Pas yang juga Ahli Parlimen Marang mengeluarkan kenyataan menjangkakan kerajaan diterajui Perdana Menteri, Datuk Seri Anwar Ibrahim akan tumbang dalam masa terdekat.
“Omongan kosong Presiden Pas yang secara konsisten dengan naratif ‘kerajaan akan jatuh’ sejak Anwar berjaya membentuk kerajaan menunjukkan betapa beliau masih tidak dapat menerima realiti serta belum pulih dari penyakit kemurungan politik.
“Apa yang nyata, pandangan beliau tiada asas. Realitinya, Kerajaan Perpaduan amat kukuh dengan sokongan majoriti dua pertiga.
“Lebih 100 hari sejak Perdana Menteri menerajui pentadbiran negara beliau telah berjaya mewujudkan kesepakatan dan keyakinan dalam kalangan parti-parti yang bergabung membentuk kerajaan,” ujarnya.
Katanya, pelbagai ikhtiar telah dilaksanakan Perdana Menteri untuk menetapkan semula hala tuju dan keutamaan kerajaan.

“Melihat kepada pembentangan Belanjawan 2023 baru-baru ini, ia turut membuktikan komitmen kerajaan untuk menangani masalah rakyat terkait kos sara hidup serta membasmi kemiskinan.
“Dasar luar negeri serta penghormatan yang dizahirkan oleh negara-negara lain juga semakin baik sejak diterajui Anwar,” tegasnya.
Sehubungan itu, beliau menyifatkan dakwaan sedemikian merupakan satu bentuk perang saraf untuk menggambarkan seolah-olah wujud ketidakstabilan politik. – KOSMO! ONLINE


Isyarat ‘degupan’ misteri dikesan dari Matahari
Oleh KOSMO!

1 Mac 2023, 8:00 pm
WASHINGTON – Saintis-saintis kebingungan setelah menemui dua isyarat misteri seperti bunyi ‘degupan’ yang dikesan berasal dari Matahari, lapor akhbar Daily Star semalam.
Isyarat itu berulang-ulang dalam beberapa saat. Penyelidik berpendapat ia boleh membantu manusia untuk memahami dengan lebih baik mengenai letupan paling kuat sistem suria.
Isyarat yang direkodkan di atmosfera Matahari itu dilaporkan berulang setiap 10 dan 20 saat. Saintis percaya ia datang dari suar suria kelas C yang meletus lebih 5,000 kilometer (km) di atas permukaan Matahari.
Suar suria merupakan letupan tenaga yang paling kuat. Letupan besar suar suria didakwa cukup untuk mengecilkan saiz Bumi.
Ahli astronomi, Sijie Yu menyifatkan penemuan itu sebagai ‘tidak dijangka’.
“Corak degupan ini penting untuk memahami bagaimana tenaga dibebaskan dan dihamburkan dalam atmosfera Matahari semasa letupan yang sangat kuat.

“Bagaimanapun, asal usul isyarat berulang yang juga dipanggil denyutan kuasi-berkala ini telah lama menjadi misteri dan menjadi sumber perdebatan dalam kalangan ahli fizik,” jelasnya.
Dengan menggunakan Expanded Owens Valley Solar Array (EOVSA) iaitu kemudahan Amerika Syarikat (AS) yang menjejaki frekuensi radio gelombang mikro, saintis dapat mengesan lokasi sebenar isyarat pertama.
Kajian mengenai dua isyarat itu masih diteruskan. – Agensi


Sertai Putra kerana perlu perjuangkan Melayu – Tun M
Oleh KAMARIAH KHALIDI

1 Mac 2023, 7:52 pm
PUTRAJAYA- Bekas Perdana Menteri, Tun Dr. Mahathir Mohamad menyifatkan penyertaannya dalam Parti Bumiputera Perkasa Malaysia (Putra) adalah kerana beliau memerlukan sebuah platform untuk terus memperjuangkan kaum Melayu.
Mahathir yang baru dilantik sebagai penasihat Putra berkata,, beliau mendapati kedudukan orang Melayu ketika ini lebih banyak masalah berbanding kaum-kaum lain.
“Parti ini cuma alat sahaja, perjuangan ini untuk orang Melayu. Kita berjuang bukan kerana perkauman (tetapi) kita perlu melihat supaya orang Melayu dapat bahagian mereka di negara ini.
“Jika dulu kita menguasai politik, memimpin kerajaan, tetapi hari ini (parti) UMNO jadi parti kecil dan kena ikut orang lain, musuh mereka (dan) tak boleh berjuang untuk orang Melayu kerana mesti ambil kira pandangan orang lain,” katanya selepas Majlis Penyerahan Kad Keahlian dan Watikah Penasihat Putra di Yayasan Kepimpinan Perdana hari ini.
Sementara itu, ketika ditanya mengenai penyertaan Putra dalam enam Pilihan Raya Negeri (PRN) yang dijangka bakal diadakan pertengahan tahun ini, Mahathir berkata, perkara itu hanya akan diputuskan selepas mengadakan pertemuan dengan kepimpinan tertinggi Putra. – KOSMO! ONLINE


Bot pemancing dikelilingi kawanan jerung
Oleh KOSMO!

1 Mac 2023, 7:30 pm
VENICE, Louisiana – Seorang pemancing, Dillon May mendapati botnya dikelilingi oleh berpuluh-puluh atau beratus-ratus ikan jerung yang memakan umpan di luar pantai Venice, Louisiana, Amerika Syarikat (AS), lapor akhbar New York Post semalam.
Satu rakaman video menunjukkan kawanan ikan itu mengejar ikan-ikan kecil dengan pantas dan terburu-terburu sehingga menyebabkan pemancing di dalam bot terkena percikan air laut.
Pada satu ketika, lebih 12 ikan jerung bergerak ke arah bot itu.
May berkata, dia dan rakan-rakannya berharap untuk menangkap ikan tuna kuning dan pada mulanya, mereka menyangka ikan-ikan tuna memakan umpan mereka sehingga membuatkan air laut kelihatan seperti mendidih.
“Kemudian kami melihat ia adalah ikan jerung pada pod umpan. Kami tidak pernah melihat apa-apa seperti itu,” kata May. – Agensi


Agong perkenan berangkat kunjungan kepada Presiden UAE
Oleh TUAN NURHIDAYAH TUAN AB.GHANI

1 Mac 2023, 6:11 pm
PETALING JAYA – Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah berkenan berangkat melakukan kunjungan hormat kepada Presiden Emiriah Arab Bersatu (UAE), Sheikh Mohammed Zayed Al Nahyan di Qasr Al Bahr, Abu Dhabi, semalam.
Istana Negara menerusi kenyataan memaklumkan, Seri Paduka Baginda diiringi oleh Pemangku Raja Pahang Tengku Mahkota Tengku Hassanal Ibrahim Alam Shah Ibni Al-Sultan Abdullah Ri’ayatuddin Al-Mustafa Billah Shah dan Tengku Arif Bendahara Tengku Muhammad Iskandar Ri’ayatuddin Shah ibni Al-Sultan Abdullah Ri’ayatuddin Al-Mustafa Billah Shah.
Turut hadir, wakil pemerintah di Wilayah Dhafra, Sheikh Hamdan Zayed Al Nahyan, Panglima Angkatan Tentera, Jeneral Tan Sri Datuk Seri Affendi Buang, Timbalan Panglima Tentera Darat, Leftenan Jeneral Datuk Seri Mohammad Ab Rahman dan Duta Besar Malaysia ke UAE, Tuan Yang Terutama Datuk Seri Ahmad Fadil Shamsuddin.

Dalam pertemuan pada pukul 9.30 malam waktu Malaysia, kedua-dua pemimpin berkenaan telah menyentuh mengenai langkah dan usaha bagi memperkasakan lagi hubungan dua hala dalam pelbagai aspek.
Dalam pada itu, Agong turut menzahirkan penghargaan kepada kerajaan UAE atas kesudian menerima sumbangan sebanyak 42 ton barangan bantuan kemanusiaan daripada kerajaan Malaysia untuk disalurkan menerusi Persatuan Bulan Sabit Merah UAE kepada mangsa gempa bumi di Syria baru-baru ini.
Seterusnya, baginda turut berkenan mempersilakan Sheikh Mohamad untuk melakukan lawatan ke Malaysia.

Pertemuan itu kemudiannya disusuli dengan majlis santapan malam di Qasr Al Shatie, Abu Dhabi.
Menurut Istana Negara, baginda bersama Permaisuri Agong kini berada di UAE bagi lawatan khas selama tujuh hari sehingga hari ini. – KOSMO ONLINE


Suami didakwa bunuh, kerat mayat kekasih gelap
Oleh KOSMO!

1 Mac 2023, 6:00 pm
TOKYO – Satu kes pembunuhan ngeri menggemparkan rakyat Jepun selepas mayat seorang ibu tunggal berusia 33 tahun, Ayumi Ito, yang dikerat kepada beberapa bahagian ditemui di rumah kekasihnya, lapor laman berita Thaiger semalam.
Cebisan mayat mangsa ditemui di balkoni rumah Yuki Tsuchiya, 31, selain beberapa bahagian tubuhnya yang lain berada di dalam kereta suspek.
Suspek dilaporkan sudah berkahwin serta dipercayai menjalin hubungan sulit dengan mangsa.
Bagaimanapun, polis percaya suspek membunuh mangsa pada 21 Februari lalu dan dia ditahan kerana disyaki melakukan jenayah tersebut pada 23 Februari lepas.
Insiden itu berlaku di pantai selatan Jepun di wilayah Shizuoka.
Suspek dilaporkan mengaku menyerang mangsa di dalam kereta dan memukulnya dengan objek tumpul sebelum menggunakan tali untuk mencekiknya sehingga mati.

Suspek kemudian membawa mayat mangsa ke dalam rumahnya sebelum mengerat tubuh wanita tersebut.
Suspek dilaporkan tinggal di rumah itu bersama isteri, dua anak kecil dan bapanya yang sudah tua. – Agensi


Polis nasihat jangan redah jalan dinaiki air
Oleh NOR AINNA HAMZAH

1 Mac 2023, 5:57 pm
TAMPIN – Polis menasihatkan pengguna jalan raya terutama kenderaan ringan tidak meredah laluan dinaiki air bagi mengelak kejadian tidak diingini berlaku.
Ketua Polis Daerah Tampin, Superintendan Anuwal Ab Wahab berkata, buat masa ini satu laluan sudah di Jalan Gemas-Tampin berhampiran persimpangan Dataran Satria 1 telah dinaiki air banjir.
Menurutnya, hasil tinjauan ke lokasi mendapati terdapat sebuah lori tersekat di laluan tersebut dipercayai tersekat pada pembahagi jalan.
“Patuhi papan tanda amaran serta ikut laluan alternatif yang telah disediakan iaitu di Kampung Londah,” katanya ketika ditemui di lokasi di sini hari ini.
Sementara itu, Eksekutif Operasi Selia Selanggara Gemencheh, Fatah Najmi Abu Hanifah berkata, lori itu tersekat sejak pukul 1.30 tengah hari tadi. – KOSMO! ONLINE


Banjir: MB Johor minta rakyat utamakan keselamatan
Oleh KHAIRUL MOHD. ALI

1 Mac 2023, 6:13 pm
JOHOR BAHRU – Menteri Besar Johor, Datuk Onn Hafiz Ghazi mengingatkan rakyat negeri ini termasuk petugas yang memindahkan mangsa banjir di seluruh Johor agar sentiasa mengutamakan keselamatan.
Beliau berkata, semua agensi di bawah Jawatankuasa Pengurusan Bencana Negeri (JPBN) telah digerakkan sejak malam tadi bagi membantu mangsa banjir selepas hujan turun seharian semalam.
“Johor diuji lagi dengan bencana banjir. Saya sempat melihat sendiri operasi menyelamat mangsa yang masih berada di kediaman berhampiran.
“Saya dimaklumkan 560 keluarga dengan jumlah 1,591 mangsa terjejas (setakat pukul 8 pagi) dan dijangka pertambahan jumlah mangsa dalam waktu terdekat,” katanya selepas melawat mangsa banjir di Pusat Pemindahan Sementara (PPS) Sekolah Kebangsaan Bukit Mutiara, Bandar Dato Onn di sini hari ini. – KOSMO! ONLINE


Pemaju gagal patuhi SOP, lebih 200 A-Frame disalahguna
Oleh AZMI NORDIN

1 Mac 2023, 5:57 pm
KUALA LUMPUR – Lembaga Pembangunan Industri Pembinaan (CIDB) menemui lebih 200 bahan binaan besi perancah (A-Frame) disalahgunakan sebagai penyangga di tapak pembinaan apartmen di Taman Mutiara Barat, di sini, hari ini.
Besi perancah A-Frame adalah binaan sementara yang diperlukan semasa pembinaan bangunan dan berfungsi untuk memudahkan pekerja binaan mengikat bata, melepa, memasang siling, mengecat dan sebagainya pada tempat yang tinggi dengan selamat.
Pengarah CIDB Kuala Lumpur, Datuk Gerald Sundaraj berkata, kontraktor utama telah berurusan dengan bahan binaan besi perancah (A-Frame) yang tidak diperakui oleh CIDB.
Katanya, hasil operasi turut menemukan empat subkontraktor tidak mengisytihar projek kepada dan seramai 40 pekerja binaan mahir dan enam orang penyelia tapak perlu diakreditasi.
“Akreditasi itu perlu dibuat buruh bagi mencapai tahap tertinggi, mereka boleh hadirkan diri ke Akademi Binaan Malaysia dan yang penting memenuhi kriteria Sijil Kecekapan Kemahiran Pembinaan CIDB (SKKP),” katanya.
Menurut Gerald, pihaknya mengeluarkan lima notis antaranya N2/2015 kepada pemaju untuk mengemukakan maklumat mengenai industri pembinaan (kontraktor).

Diikuti dengan notis N3C/2015 mengarahkan untuk memberhentikan kerja pembinaan, notis N10/2015 kesalahan pendaftaran akreditasi dan latihan personel binaan.
“Seterusnya notis N11/2020 dan notis N12/2015 atas kesalahan di bawah subseksyen 33D(1) (bahan binaan),” katanya ketika ditemui di tapak pembinaan apartmen di Taman Mutiara Barat, di sini, hari ini.
Operasi penguatkuasaan bersepadu itu turut melibatkan 78 anggota dari Jabatan Tenaga Kerja (JTK), Jabatan Keselamatan & Kesihatan Pekerjaaan (JKKP), Dewan Bandaraya Kuala Lumpur (DBKL), Ibu Pejabat Polis (IPD) Cheras, Perbadanan Pengurusan Sisa Pepejal dan Pembersihan Awam (SWCORP) dan Akademi Binaan Malaysia Wilayah Tengah (ABMWT).
Sementara itu, Pengarah Jabatan Tenaga Kerja Kuala Lumpur, Che Mohd Rokman Che Awang berkata, terdapat 20 kabin di tapak bina dan setiap kontena didiami oleh enam pekerja serta penginapan tersebut disediakan secara percuma.
Katanya, siasatan di kawasan penginapan pekerja tempat pembinaan tersebut didapati tidak mengikut spesifikasi yang ditetapkan di bawah Akta 446.
“Satu serahan Saman F telah dikeluarkan hari ini kepada syarikat ini bagi tujuan pemeriksaan lanjutan dan tarikh temu duga akan dijalankan pada 6 Mac ini pukul 2 petang
“Sehubungan itu, empat syarikat akan dipanggil untuk siasatan lanjut,” katanya.
Menurut Che Mohd Rokman, kertas siasatan akan dibuka di bawah perlanggaran Akta Perburuhan seperti Akta 446 dan Akta 265. – KOSMO! ONLINE


Wanita 27 tahun akui bahagia kahwini lelaki 63 tahun
Oleh KOSMO!

1 Mac 2023, 6:30 pm
JAKARTA – Seorang wanita berumur 27 tahun mengaku berasa bahagia berkahwin dengan warga emas berusia 63 tahun selepas dijodohkan oleh ibunya, lapor laman berita Wolipop.
Wanita itu, Ana Amalina menulis dalam akaun TikToknya, @anaamalia54 yang menyatakan bahawa pada Disember 2018, dia bernikah dengan lelaki berusia 63 tahun, Emen Hidayat.
“Kenal pada tahun 2018 selepas dijodohkan oleh ibu bapa. Usia saya 27 tahun dan suami 63 tahun,” kata Ana kepada Wolipop menerusi aplikasi WhatsApp.
Wanita muda itu mengaku ibunya yang menjodohkan dia dengan Emen dan pada awalnya, bapanya yang tidak mengetahui perjodohan itu berasa terkejut.
“Saya dijodohkan mama,” katanya.
Anak sulung dari tiga beradik itu turut berkongsikan mengenai sikap suaminya.

“Dia ialah seorang imam yang baik, penyayang, memahami isteri dan selalu menyokong walau apapun yang isteri lakukan,” jelasnya. – Agensi


Lelaki transgender dijel 8 tahun kerana rogol 2 wanita
Oleh KOSMO!

1 Mac 2023, 7:00 pm
GLASGOW – Seorang lelaki transgender dari Scotland, Islan Bryson didapati bersalah kerana merogol dua wanita dan dijatuhi hukuman penjara selama lapan tahun, lapor laman berita The Guardian semalam.
Dia disabitkan pada bulan lalu kerana merogol dua wanita iaitu seorang di Clydebank pada 2016 dan seorang lagi di Glasgow pada 2019 ketika masih bergelar lelaki yang dikenali dengan nama Adam Graham.
Pendakwa raya berkata, lelaki berusia 31 tahun itu menjadikan wanita-wanita sebagai mangsanya selepas bertemu dengan mereka menerusi internet.
Bryson dijatuhi hukuman penjara lapan tahun di sebuah mahkamah tinggi di Edinburgh.
Hakim Lord Scott berkata, Bryson mempunyai risiko tinggi untuk mengulangi kesalahannya.
Scott menambah bahawa Bryson terus menafikan sekeras-kerasnya kesalahan yang dilakukannya dan mendakwa bahawa mangsa-mangsanya ‘bersubahat’ dengannya. – Agensi